CELEX: 32014R0642
Language: fi
Date: 2014-06-16 00:00:00
Title: Neuvoston asetus (EU) N:o 642/2014, annettu 16 päivänä kesäkuuta 2014 , Shift2Rail-yhteisyrityksen perustamisesta

17.6.2014   
            
            
               FI
            
            
               Euroopan unionin virallinen lehti
            
            
               L 177/9
            
         NEUVOSTON ASETUS (EU) N:o 642/2014,
   annettu 16 päivänä kesäkuuta 2014,
   Shift2Rail-yhteisyrityksen perustamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 187 artiklan ja 188 artiklan ensimmäisen kohdan,
   ottaa huomioon Euroopan komission ehdotuksen,
   ottaa huomioon Euroopan parlamentin lausunnon (1),
   ottaa huomioon Euroopan talous- ja sosiaalikomitean lausunnon (2),
   sekä katsoo seuraavaa:
   
               (1)
            
            
               Eurooppa 2020 -strategiassa korostetaan tarvetta luoda suotuisat olosuhteet tietämykseen ja innovointiin, mukaan lukien ekoinnovointi, tehtäville investoinneille, jotta unionissa saadaan aikaan älykästä, kestävää ja osallistavaa kasvua.
            
         
               (2)
            
            
               Maaliskuun 28 päivänä 2011 hyväksytyssä komission valkoisessa kirjassa ”Yhtenäistä Euroopan liikennealuetta koskeva etenemissuunnitelma”, jäljempänä ’valkoinen kirja’, painotetaan tarvetta luoda yhtenäinen eurooppalainen rautatiealue, jotta voidaan lisätä unionin liikennejärjestelmän kilpailukykyä ja resurssitehokkuutta ja vastata keskeisiin yhteiskunnallisiin haasteisiin, kuten liikenteen kysynnän kasvuun, ruuhkautumiseen, energian toimitusvarmuuteen ja ilmastonmuutokseen. Valkoisessa kirjassa lisätään, että innovointi on olennainen edellytys tälle strategialle ja että unionin tutkimuksessa on tarpeen tarkastella tutkimusta, innovointia ja hyödyntämistä integroidusti koko laajuudessaan keskittymällä lupaavimpiin teknologioihin ja kokoamalla yhteen kaikki asiaan liittyvät toimijat.
            
         
               (3)
            
            
               Euroopan parlamentin ja neuvoston asetuksella (EU) N:o 1291/2013 (3) perustetulla tutkimuksen ja innovoinnin puiteohjelmalla 2014–2020, jäljempänä ’Horisontti 2020 -puiteohjelma’, pyritään aikaansaamaan nykyistä suurempia tutkimuksen ja innovoinnin vaikutuksia yhdistämällä unionin ja yksityisen sektorin rahoitusta julkisen ja yksityisen sektorin kumppanuuksissa aloilla, joilla tutkimus ja innovointi voivat edistää unionin laajempia kilpailukykytavoitteita, lisätä yksityistä investointia ja auttaa vastaamaan yhteiskunnallisiin haasteisiin. Tällaisten kumppanuuksien olisi perustuttava pitkäaikaiseen sitoutumiseen, kaikkien kumppaneiden tasapuolinen rahoitusosuus mukaan luettuna, niiden pitäisi olla vastuussa omien tavoitteidensa saavuttamisesta ja ne olisi sovitettava yhteen unionin strategisten tutkimus-, kehitys- ja innovaatiotavoitteiden kanssa. Tällaisten kumppanuuksien hallinnon ja toteutuksen olisi oltava avointa, läpinäkyvää, vaikuttavaa ja tehokasta ja annettava monenlaisille erityisaloillaan aktiivisille sidosryhmille mahdollisuus osallistua. Unioni voi osallistua näihin kumppanuuksiin osoittamalla rahoitusta yhteisyrityksille, jotka perustetaan Euroopan unionin toiminnasta tehdyn sopimuksen (SEUT) 187 artiklan nojalla.
            
         
               (4)
            
            
               Asetuksen (EU) N:o 1291/2013 ja neuvoston päätöksen 2013/743/EU (4) mukaisesti tukea voidaan myöntää Horisontti 2020 -puiteohjelman nojalla perustetuille yhteisyrityksille kyseisessä päätöksessä määrättyjen edellytysten mukaisesti.
            
         
               (5)
            
            
               Komission Euroopan parlamentille, neuvostolle, Euroopan talous- ja sosiaalikomitealle ja alueiden komitealle osoittamassa tiedonannossa ”Julkisen ja yksityisen sektorin kumppanuudet Horisontti 2020 -puiteohjelmassa: tehokas keino innovointiin ja kasvuun Euroopassa” yksilöidään tiettyjä julkisen ja yksityisen sektorin kumppanuuksia, joita on määrä tukea. Niitä ovat viiden yhteisen teknologia-aloitteen yhteisyritykset sekä SESAR-yhteisyritys (Single European Sky ATM Research). Tiedonannossa peräänkuulutetaan myös rautatiealan yhteisyritystä, mitä perustellaan tarvittavan tutkimus- ja innovaatiotoiminnan laajuudella, jotta unioni saisi johtoaseman rautatieteknologioissa, sekä poliittisella tarpeella toteuttaa yhtenäinen eurooppalainen rautatiealue.
            
         
               (6)
            
            
               Komission Euroopan parlamentille, neuvostolle, Euroopan talous- ja sosiaalikomitealle ja alueiden komitealle osoittamassa tiedonannossa ”Neljäs rautatiepaketti — yhtenäinen eurooppalainen rautatiealue Euroopan kilpailukyvyn ja kasvun tukena”, jäljempänä ’neljäs rautatiepaketti’, korostetaan, että tarvitaan rautatiealan yhteisyritys edistämään rautatieliikenteen kehittämistä tukemalla mittavia innovaatioita henkilöliikenteen kalustoon, tavaraliikenteeseen, rautatieliikenteen hallintajärjestelmiin ja rautatieinfrastruktuuriin. Siinä painotetaan, että julkisten varojen vähyyden vuoksi rautatieliikenteessä on tärkeää saada parempaa vastinetta rahalle luomalla sisämarkkinat, ja peräänkuulutetaan eurooppalaisempaa lähestymistapaa, jotta voidaan helpottaa liikennemuotosiirtymää tie- ja lentoliikenteestä rautatieliikenteeseen.
            
         
               (7)
            
            
               Shift2Rail-yhteisyrityksen, jäljempänä ’S2R-yhteisyritys’, olisi oltava julkisen ja yksityisen sektorin kumppanuus, jonka tarkoituksena on edistää ja koordinoida paremmin unionin tutkimus- ja innovaatioinvestointeja rautatiealalla, jotta voidaan nopeuttaa ja helpottaa siirtymistä yhdennetympiin, tehokkaampiin, kestävämpiin ja houkuttelevampiin unionin rautatiemarkkinoihin rautatiealan liiketoimintatarpeita vastaten ja yhtenäisen eurooppalaisen rautatiealueen toteuttamiseen liittyvän yleisen tavoitteen mukaisesti. S2R-yhteisyrityksen olisi edistettävä varsinkin valkoisessa kirjassa ja neljännessä rautatiepaketissa määriteltyjä erityistavoitteita, joita ovat rautatiealan tehokkuuden parantaminen julkisten varojen käytön vähentämiseksi, rautatieverkon kapasiteetin huomattava laajentaminen tai ajantasaistaminen, jotta rautatieliikenne voisi kilpailla tehokkaasti ja ottaa hoitaakseen huomattavasti suuremman osuuden matkustaja- ja tavaraliikenteestä, rautatiepalvelujen laadun parantaminen vastaamalla rautateiden matkustajien ja huolitsijoiden tarpeisiin, alan kehitystä haittaavien yhteentoimivuuden teknisten esteiden poistaminen ja rautatieliikenteeseen liittyvien negatiivisten ulkoisvaikutusten vähentäminen. S2R-yhteisyrityksen edistymistä näiden tavoitteiden saavuttamisessa olisi mitattava keskeisillä suorituskykyindikaattoreilla.
            
         
               (8)
            
            
               S2R-yhteisyrityksen organisaatiota ja toimintaa koskevat säännöt olisi määriteltävä S2R-yhteisyrityksen yhtiöjärjestyksessä osana tätä asetusta.
            
         
               (9)
            
            
               S2R-yhteisyrityksen perustajaosakkaina olisi oltava unioni, jota edustaa komissio, ja muut perustajaosakkaat kuin unioni, jotka luetellaan tämän asetuksen liitteessä II, edellyttäen että ne hyväksyvät S2R-yhteisyrityksen yhtiöjärjestyksen. Muut perustajaosakkaat kuin unioni ovat vakavaraisia yksittäisiä oikeussubjekteja, joilla on taloudelliset valmiudet suorittaa merkittävä rahoitusosuus tutkimustoimintaan S2R-yhteisyrityksen alalla rakenteessa, joka soveltuu hyvin julkisen ja yksityisen sektorin kumppanuuteen, ja jotka tiiviiden sidosryhmäkuulemisten jälkeen ovat ilmaisseet kirjallisesti suostuvansa suorittamaan tällaisen rahoitusosuuden.
            
         
               (10)
            
            
               Alan toimijoiden laaja osallistuminen on keskeinen osa Shift2Rail-aloitetta, jäljempänä ’S2R-aloite’. Sen vuoksi on olennaista, että teollisuudelta tulevat osuudet suuruudeltaan vähintäänkin vastaavat SR2-aloitteeseen osoitettavia julkisia määrärahoja. Osakkuus on tästä syystä avoin myös muille julkisille ja yksityisille tahoille, jotka ovat valmiita sitomaan tarvittavat voimavarat tutkimus- ja innovaatiotoimintaan S2R-yhteisyrityksen alalla.
            
         
               (11)
            
            
               S2R-yhteisyrityksen tavoitteena olisi oltava hallinnoida S2R-aloitteen tutkimus-, kehittämis- ja validointitoimintaa yhdistämällä sen osakkaiden antama julkisen ja yksityisen sektorin rahoitus sekä hyödyntämällä sisäisiä ja ulkoisia teknisiä voimavaroja. Sen olisi luotava kilpailusääntöjen puitteissa uusia yhteistyömuotoja sidosryhmille, jotka tulevat rautateiden koko arvoketjun laajuudelta ja perinteisen rautatiesektorin ulkopuolelta, ja hyödynnettävä Euroopan rautatieviraston kokemusta ja asiantuntemusta yhteentoimivuuteen ja turvallisuuteen liittyvissä kysymyksissä.
            
         
               (12)
            
            
               Tavoitteidensa saavuttamiseksi S2R-yhteisyrityksen olisi tarjottava taloudellista tukea pääasiassa avustuksina osakkaille ja hyödyntäen tarkoituksenmukaisimpia toimenpiteitä, kuten hankintoja tai ehdotuspyyntöihin perustuvia avustuksia.
            
         
               (13)
            
            
               S2R-yhteisyrityksen olisi toimittava avoimesti ja läpinäkyvästi antaen asianomaisille elimilleen oikea-aikaisesti kaikki saatavilla olevat asiaankuuluvat tiedot ja edistäen toimiaan, myös yleisölle suunnatun tiedotus- ja levitystoiminnan avulla. Yhteisyrityksen elinten työjärjestykset olisi julkaistava.
            
         
               (14)
            
            
               Jotta voitaisiin saavuttaa Horisontti 2020 -ohjelman yleinen yksinkertaistamista ja yhdenmukaistamista koskeva tavoite, kaikissa S2R-yhteisyrityksen tekemissä ehdotuspyynnöissä olisi periaatteessa otettava huomioon Horisontti 2020 -puiteohjelman kesto.
            
         
               (15)
            
            
               S2R-yhteisyrityksen harjoittamat toimet ovat pääasiassa tutkimus- ja innovaatiotoimia. Sen vuoksi unionin rahoitus olisi maksettava Horisontti 2020 -puiteohjelmasta. Mahdollisimman suuren vaikutuksen aikaansaamiseksi S2R-yhteisyrityksen olisi kehitettävä tiiviitä synergioita muiden unionin ohjelmien ja rahoitusvälineiden ja erityisesti Verkkojen Eurooppa -välineen ja riskinjakorahoitusvälineen kanssa S2R-yhteisyrityksen innovatiivisten ratkaisujen käyttöönottamista koskevien toimien tukemiseksi. Lisäksi Horisontti 2020 -puiteohjelman olisi autettava kaventamaan unionissa vallitsevaa tutkimuksen ja innovoinnin kuilua edistämällä synergioita Euroopan rakenne- ja investointirahastojen (ERI-rahastot) kanssa. Sen vuoksi S2R-yhteisyrityksen olisi pyrittävä kehittämään läheistä vuorovaikutusta ERI-rahastojen kanssa, joilla voidaan erityisesti edistää paikallisten, alueellisten ja kansallisten tutkimus- ja innovointivalmiuksien lujittamista S2R-yhteisyrityksen alalla ja tukea älykkäitä erikoistumispyrkimyksiä.
            
         
               (16)
            
            
               Muiden osakkaiden kuin unionin suorittamat osuudet olisi määriteltävä S2R-yhteisyrityksen kanssa tehtävässä osakassopimuksessa. Näiden osuuksien ei pitäisi rajoittua pelkästään S2R-yhteisyrityksen hallintomenoihin ja S2R-yhteisyrityksen tukemien tutkimus- ja innovointitoimien harjoittamisen edellyttämään yhteisrahoitukseen. Vahvan vipuvaikutuksen varmistamiseksi niiden osuuksia olisi käytettävä myös täydentäviin toimiin, joita ne toteuttavat. Näiden täydentävien toimien olisi oltava laajempaa S2R-aloitetta tukevia toimia.
            
         
               (17)
            
            
               Osallistuttaessa S2R-yhteisyrityksestä rahoitettaviin epäsuoriin toimiin olisi noudatettava Euroopan parlamentin ja neuvoston asetusta (EU) N:o 1290/2013 (5). S2R-yhteisyrityksen olisi lisäksi varmistettava kyseisessä asetuksessa säädettyjen sääntöjen johdonmukainen soveltaminen komission hyväksymien toimenpiteiden mukaisesti.
            
         
               (18)
            
            
               Lisäksi S2R-yhteisyrityksen olisi käytettävä komission hallinnoimia sähköisiä välineitä avoimuuden ja läpinäkyvyyden varmistamiseksi ja osallistumisen helpottamiseksi. Sen vuoksi S2R-yhteisyrityksen ehdotuspyynnöt olisi julkaistava myös keskitetyssä osallistujaportaalissa sekä Horisontti 2020 -ohjelman mukaisissa muissa sähköisissä tiedonlevitysvälineissä, joita komissio hallinnoi. S2R-yhteisyrityksen olisi lisäksi julkistettava muun muassa ehdotuksia, hakijoita, avustuksia ja osallistujia koskevat asiaankuuluvat tiedot, jotka sisällytetään Horisontti 2020 -ohjelman mukaisiin komission hallinnoimiin sähköisiin raportointi- ja tiedonlevitysjärjestelmiin, asianmukaisessa muodossa ja komission raportointivelvollisuuksia vastaavin määräajoin.
            
         
               (19)
            
            
               S2R-yhteisyrityksen unionin rahoitusosuuden hallinnoinnissa olisi noudatettava moitteettoman varainhoidon periaatetta ja asiaan sovellettavia välillistä hallinnointia koskevia sääntöjä, jotka on vahvistettu Euroopan parlamentin ja neuvoston asetuksessa (EU, Euratom) N:o 966/2012 (6) ja komission delegoidussa asetuksessa (EU) N:o 1268/2012 (7).
            
         
               (20)
            
            
               Tämän asetuksen nojalla unionin rahoitusta saavien tahojen tilintarkastukset olisi toteutettava siten, että hallinnollista taakkaa vähennetään asetuksessa (EU) N:o 1291/2013 tarkoitetulla tavalla.
            
         
               (21)
            
            
               Unionin ja S2R-yhteisyrityksen muiden osakkaiden taloudelliset edut olisi suojattava oikeasuhteisin toimenpitein koko menosyklin ajan; näihin toimenpiteisiin sisältyvät säännönvastaisuuksien torjunta, havaitseminen ja tutkiminen, menetettyjen, virheellisesti maksettujen tai väärin käytettyjen varojen takaisinperintä ja tarpeen mukaan hallinnolliset tai taloudelliset seuraamukset asetuksen (EU, Euratom) N:o 966/2012 mukaisesti.
            
         
               (22)
            
            
               Komission sisäisellä tarkastajalla olisi oltava S2R-yhteisyritykseen nähden samat toimivaltuudet kuin komissioon nähden.
            
         
               (23)
            
            
               Ottaen huomioon yhteisyritysten erityisluonne ja nykyinen asema ja jotta voidaan varmistaa jatkuvuus seitsemännen puiteohjelman kanssa, S2R-yhteisyrityksiin olisi edelleen sovellettava erillistä vastuuvapautta. Poiketen siitä, mitä asetuksen (EU, Euratom) N:o 966/2012 60 artiklan 7 kohdassa ja 209 artiklassa säädetään, Euroopan parlamentin olisi näin ollen myönnettävä S2R-yhteisyrityksen talousarvion toteuttamista koskeva vastuuvapaus neuvoston suosituksesta. Tämän vuoksi asetuksen (EU, Euratom) N:o 966/2012 60 artiklan 5 kohdassa säädettyjä raportointivaatimuksia ei pitäisi soveltaa unionin S2R-yhteisyritykselle myöntämään rahoitusosuuteen, vaan ne olisi mukautettava mahdollisuuksien mukaan asetuksen (EU, Euratom) N:o 966/2012 208 artiklan mukaisia elimiä varten säädettyihin vaatimuksiin. Tilintarkastustuomioistuimen olisi tarkastettava viraston tilit sekä tilien perustana olevien toimien laillisuus ja asianmukaisuus.
            
         
               (24)
            
            
               S2R-yhteisyrityksen perustamisen helpottamiseksi komission olisi vastattava S2R-yhteisyrityksen perustamisesta ja alkuvaiheen toiminnasta siihen asti, kun S2R-yhteisyrityksellä on toiminnallinen valmius oman budjettinsa toteuttamiseen.
            
         
               (25)
            
            
               Koska jäsenvaltiot eivät voi riittävällä tavalla saavuttaa tämän asetuksen tavoitteita eli teollisen tutkimus- ja innovointitoiminnan vahvistamista koko unionissa panemalla S2R-aloite täytäntöön S2R-yhteisyrityksellä, vaan ne voidaan päällekkäisyyksien välttämiseksi, kriittisen massan saavuttamiseksi ja julkisen rahoituksen optimaalisen käytön varmistamiseksi saavuttaa paremmin unionin tasolla, unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen näiden tavoitteiden saavuttamiseksi,
            
         ON HYVÄKSYNYT TÄMÄN ASETUKSEN:
   1 artikla
   Perustaminen
   1.   Perustetaan Euroopan rautatiealalla tehtävien unionin tutkimus- ja innovaatioinvestointien koordinoimiseksi ja hallinnoimiseksi SEUT-sopimuksen 187 artiklassa tarkoitettu yhteisyritys, jäljempänä ’S2R-yhteisyritys’, toimintakaudeksi, joka päättyy 31 päivänä joulukuuta 2024. Horisontti 2020 -puiteohjelman keston huomioon ottamiseksi S2R-yhteisyrityksen ehdotuspyynnöt julkistetaan viimeistään 31 päivänä joulukuuta 2020. Asianmukaisesti perustelluissa tapauksissa ehdotuspyyntöjä voidaan julkistaa 31 päivään joulukuuta 2021 saakka.
   2.   S2R-yhteisyritys on asetuksen (EU, Euratom) N:o 966/2012 209 artiklassa tarkoitettu elin, jolle on annettu tehtäväksi julkisen ja yksityisen sektorin kumppanuuden täytäntöönpano. S2R-yhteisyritystä edustaa sen toimitusjohtaja.
   3.   S2R-yhteisyritys on oikeushenkilö. Sillä on jokaisessa jäsenvaltiossa laajin kyseisen valtion kansallisen lainsäädännön mukaan oikeushenkilöillä oleva oikeuskelpoisuus. Se voi hankkia tai luovuttaa irtainta ja kiinteää omaisuutta sekä esiintyä oikeudenkäynnin osapuolena.
   4.   S2R-yhteisyrityksen kotipaikka on Bryssel, Belgia.
   5.   S2R-yhteisyrityksen yhtiöjärjestys, jäljempänä ’yhtiöjärjestys’, on tämän asetuksen liitteenä I.
   2 artikla
   Tavoitteet
   1.   S2R-yhteisyrityksen yleisinä tavoitteina on:
   
               a)
            
            
               edistää asetuksen (EU) N:o 1291/2013 ja erityisesti päätöksen N:o 2013/743/EU ”Yhteiskunnalliset haasteet” -pilariin kuuluvan ”Älykäs, ympäristöystävällinen ja yhdentynyt liikenne” -erityistavoitteen tiettyjen osien täytäntöönpanoa;
            
         
               b)
            
            
               edistää yhtenäisen eurooppalaisen rautatiealueen luomista, nopeampaa ja edullisempaa siirtymistä houkuttelevampaan, käyttäjäystävällisempään (myös liikuntarajoitteisten henkilöiden kannalta), kilpailukykyisempään, tehokkaampaan ja kestävämpään eurooppalaiseen rautatiejärjestelmään sekä vahvan ja maailmanlaajuisesti kilpailukykyisen eurooppalaisen rautatieteollisuuden kehittämistä. Tämä saavutetaan omaksumalla kokonaisvaltainen ja koordinoitu lähestymistapa rautatiejärjestelmän ja sen käyttäjien tutkimus- ja innovaatiotarpeisiin helpottaen muun muassa liikennemuotosiirtymää tie- ja ilmaliikenteestä rautatieliikenteeseen. Tämän lähestymistavan on käsitettävä liikkuva kalusto, infrastruktuuri ja liikenteenhallinta matkustajakuljetusten kauko-, alue-, paikallis- ja kaupunkiliikenteen ja tavaraliikenteen markkinasegmenteillä sekä intermodaaliset yhteydet rautateiden ja muiden liikennemuotojen välillä tarjoamalla käyttäjien matkustus- ja kuljetustarpeisiin yhdennetty päästä päähän -ratkaisu transaktiotuesta aina matkan aikana annettavaan apuun;
            
         
               c)
            
            
               luoda ja kehittää yhtiöjärjestyksen 1 artiklan 4 kohdassa tarkoitettu strateginen yleissuunnitelma, jäljempänä ’S2R-yleissuunnitelma’, ja varmistaa sen tehokas ja tuloksekas täytäntöönpano;
            
         
               d)
            
            
               olla keskeisessä asemassa rautatiealaan liittyvässä tutkimuksessa ja innovoinnissa varmistamalla koordinointi hankkeiden välillä ja tarjoten kaikille sidosryhmille asiaankuuluvaa ja saatavilla olevaa tietoa eri puolilla Eurooppaa rahoitetuista hankkeista. Lisäksi se hallinnoi kaikkia unionin yhteisrahoittamia rautatiealan tutkimus- ja innovointitoimia;
            
         
               e)
            
            
               edistää aktiivisesti kaikkien asiaankuuluvien sidosryhmien tiivistä osallistumista koko rautateiden arvoketjun laajuudelta ja perinteisen rautatiesektorin ulkopuolelta; näitä sidosryhmiä ovat erityisesti rautatiekaluston (liikkuvan kaluston ja junan kulun valvontajärjestelmien) valmistajat ja niiden toimitusketju, rataverkon haltijat, rautatieyritykset (matkustaja- ja tavaraliikenteen), metro-, raitiovaunu- ja kevyen raideliikenteen harjoittajat, raidekaluston leasingyhtiöt, ilmoitetut ja nimetyt vaatimusten arviointilaitokset, toimialajärjestöt (työntekijäpuolen edustajat mukaan luettuna), (matkustaja- että tavaraliikenteen) käyttäjäjärjestöt sekä asiaan liittyvät tiedelaitokset ja asiaan liittyvä tiedeyhteisö. Erityisesti on varmistettava komission suosituksessa 2003/361/EY (8) määriteltyjen pienten ja keskisuurien yritysten (pk-yritysten) osallistuminen;
            
         
               f)
            
            
               kehittää demonstrointihankkeita kiinnostuneissa jäsenvaltioissa, mukaan lukien jäsenvaltiot, joiden alueella ei tällä hetkellä ole rautatiejärjestelmää.
            
         2.   S2R-yhteisyrityksen on erityisesti pyrittävä kehittämään, integroimaan, demonstroimaan ja validoimaan innovatiivisia teknologioita ja ratkaisuja, joissa noudatetaan tiukkoja turvallisuusnormeja ja joiden arvoa voidaan mitata muun muassa seuraavia keskeisiä suorituskykyindikaattoreja vasten:
   
               a)
            
            
               50 prosentin vähennys rautatieliikennejärjestelmän elinkaarikustannuksissa vähentämällä infrastruktuurin ja liikkuvan kaluston kehittämiseen, ylläpitämiseen, käyttöön ja uudistamiseen liittyviä kustannuksia ja parantamalla energiatehokkuutta;
            
         
               b)
            
            
               100 prosentin lisäys rautatieliikennejärjestelmän kapasiteetissa rautateiden matkustaja- ja tavaraliikennepalvelujen kasvavaan kysyntään vastaamiseksi;
            
         
               c)
            
            
               50 prosentin lisäys rautatiepalvelujen luotettavuudessa ja täsmällisyydessä (mitattuna 50 prosentin vähennyksenä epäluotettavuudessa ja myöhästymisissä);
            
         
               d)
            
            
               niiden jäljellä olevien teknisten esteiden poistaminen, jotka haittaavat rautatieliikenteen kehitystä yhteentoimivuuden ja tehokkuuden osalta, erityisesti pyrkimällä ratkaisemaan kohtia, jotka ovat edelleen avoimia yhteentoimivuuden teknisissä eritelmissä (YTE) teknologisten ratkaisujen puuttuessa, ja varmistamalla, että kaikki S2R-yhteisyrityksen kehittämät asiaankuuluvat järjestelmät ja ratkaisut ovat täysin yhteentoimivia;
            
         
               e)
            
            
               rautatieliikenteeseen liittyvien negatiivisten ulkoisvaikutusten, erityisesti melun, tärinän, päästöjen ja muiden ympäristövaikutusten vähentäminen.
            
         3 artikla
   Unionin rahoitusosuus
   1.   Unionin enimmäisrahoitusosuus Shift2Rail-aloitteessa on 450 000 000 euroa (sisältää EFTAn osuuden), joka suoritetaan määrärahoista, jotka osoitetaan unionin yleisessä talousarviossa päätöksellä N:o 2013/743/EU perustettuun Horisontti 2020 -puiteohjelman täytäntöönpanoa koskevaan erityisohjelmaan asetuksen (EU, Euratom) N:o 966/2012 58 artiklan 1 kohdan c alakohdan iv alakohdan sekä 60 ja 61 artiklan asianomaisten säännösten mukaisesti mainitun asetuksen 209 artiklassa tarkoitetuille elimille. Unionin enimmäisrahoitusosuuteen sisältyy:
   
               a)
            
            
               S2R-yhteisyrityksen hallinto- ja toimintamenoihin osoitettu osuus, enimmäismäärältään 398 000 000 euroa. Hallintomenoihin osoitetun unionin rahoitusosuuden enimmäismäärä on 13 500 000 miljoonaa euroa;
            
         
               b)
            
            
               liikennealan H2020-työohjelmaan 2014–2015 erityisesti kohdennettu lisäosuus, enimmäismäärältään 52 000 000 euroa. S2R-yhteisyritys voi ottaa huolehtiakseen tämän lisäosuuden hallinnoinnista, kun S2R-yhteisyrityksellä on toiminnallinen valmius oman talousarvionsa toteuttamiseen.
            
         2.   Edellä 1 kohdassa tarkoitettua osuutta täydentäviä varoja voidaan osoittaa muista unionin välineistä tueksi toimille, joilla otetaan käyttöön S2R-yhteisyrityksen innovatiivisia ratkaisuja.
   3.   Unionin rahoitusosuuteen liittyvistä järjestelyistä tehdään valtuutussopimus ja vuotuiset varainsiirtosopimukset unionin puolesta toimivan komission ja S2R-yhteisyrityksen välillä.
   4.   Edellä 3 kohdassa tarkoitetulla valtuutussopimuksella säännellään asetuksen (EU, Euratom) N:o 966/2012 58 artiklan 3 kohdassa ja 60 ja 61 artiklassa sekä delegoidun asetuksen (EU) N:o 1268/2012 40 artiklassa säädettyjä näkökohtia ja muun muassa seuraavia näkökohtia:
   
               a)
            
            
               S2R-yhteisyrityksen osuutta koskevat vaatimukset, jotka liittyvät päätöksen N:o 2013/743/EU liitteessä II tarkoitettuihin asianmukaisiin suorituskykyindikaattoreihin;
            
         
               b)
            
            
               S2R-yhteisyrityksen osuutta koskevat vaatimukset, jotka liittyvät päätöksen (EU) N:o 2013/743/EU liitteessä III tarkoitettuun seurantaan;
            
         
               c)
            
            
               S2R-yhteisyrityksen toimintaan liittyvät erityiset suorituskykyindikaattorit;
            
         
               d)
            
            
               tietojen toimittamista koskevat järjestelyt sen varmistamiseksi, että komissio voi laatia tutkimus- ja innovaatiopolitiikkansa ja täyttää tulosten levittämistä ja raportointia koskevat velvoitteensa, myös keskitetyssä osallistujaportaalissa sekä Horisontti 2020 -ohjelman mukaisissa muissa sähköisissä tiedonlevitysvälineissä, joita komissio hallinnoi;
            
         
               e)
            
            
               säännökset S2R-yhteisyrityksen mukaisten ehdotuspyyntöjen julkaisemisesta myös keskitetyssä osallistujaportaalissa ja muissa Horisontti 2020 -ohjelman mukaisissa sähköisissä tiedonlevitysvälineissä, joita komissio hallinnoi;
            
         
               f)
            
            
               henkilöstövoimavarojen käyttö ja niihin tehtävät muutokset, erityisesti rekrytointi tehtäväryhmittäin, palkkaluokittain ja ura-alueittain, uudelleenluokittelu ja mahdolliset henkilöstömäärän muutokset.
            
         4 artikla
   Muiden osakkaiden kuin unionin osuudet
   1.   S2R-yhteisyrityksen muiden osakkaiden kuin unionin on suoritettava rahoitusosuutensa tai huolehdittava siitä, että niiden liitännäisosallistujat suorittavat kyseisen rahoitusosuuden. Muiden osakkaiden kuin unionin kokonaisrahoitusosuus on yhteensä vähintään 470 000 000 euroa 1 artiklassa säädettynä aikana.
   2.   Edellä 1 kohdassa tarkoitettu rahoitusosuus koostuu:
   
               a)
            
            
               S2R-yhteisyritykseen yhtiöjärjestyksen 16 artiklan 2 kohdan ja 3 kohdan b alakohdan mukaisesti suoritettavista osuuksista, joiden suuruus on vähintään 350 000 000 euroa siten, että vähintään 200 000 000 euroa tulee muilta perustajaosakkailta kuin unionilta ja niiden liitännäisosallistujilta ja vähintään 150 000 000 euroa assosioituneilta osakkailta ja niiden liitännäisosallistujilta;
            
         
               b)
            
            
               vähintään 120 000 000 euron luontoissuorituksista, joista vähintään 70 000 000 euroa tulee muilta perustajaosakkailta kuin unionilta ja niiden liitännäisosallistujilta ja vähintään 50 000 000 euroa assosioituneilta osakkailta ja niiden liitännäisosallistujilta; tähän sisältyvät niille S2R-yhteisyrityksen työohjelman ulkopuolisten ja tätä työsuunnitelmaa täydentävien toimien, joilla tuetaan S2R-yleissuunnitelman tavoitteita, toteuttamisesta aiheutuneet kustannukset. Muista unionin rahoitusohjelmista voidaan myöntää tukea näihin menoihin sovellettavien sääntöjen ja menettelyjen mukaisesti. Tällöin unionin rahoitus ei saa korvata muilta osakkailta kuin unionilta tai niiden liitännäisosallistujilta saatavia luontoissuorituksia.
            
         S2R-yhteisyritys ei voi myöntää rahoitustukea ensimmäisen alakohdan b alakohdassa tarkoitettuihin menoihin. Vastaavat toimet on esitettävä yhtiöjärjestyksen 3 artiklan 2 kohdassa tarkoitetussa osakassopimuksessa, jossa on esitettävä arvio kyseisten osuuksien arvosta.
   3.   S2R-yhteisyrityksen muiden osakkaiden kuin unionin on ilmoitettava S2R-yhteisyrityksen hallintoneuvostolle vuosittain viimeistään 31 päivänä tammikuuta kunakin edellisenä varainhoitovuotena suoritettujen 2 kohdassa tarkoitettujen osuuksien arvo. Myös valtioiden edustajien ryhmälle on tiedotettava asiasta oikea-aikaisesti.
   4.   Tämän artiklan 2 kohdan b alakohdassa ja yhtiöjärjestyksen 16 artiklan 3 kohdan b alakohdassa tarkoitettujen luontoissuoritusten arvon määrittämiseksi menot on määritettävä asianomaisen oikeussubjektin tavanomaisen kustannuslaskentakäytännön perusteella noudattaen sen sijoittautumisvaltiossa sovellettavia tilinpäätösstandardeja ja sovellettavia kansainvälisiä tilinpäätösstandardeja/IFRS-standardeja. Asianomaisen oikeussubjektin nimittämä riippumaton ulkoinen tilintarkastaja varmentaa menot. S2R-yhteisyritys voi tarkistaa osuuksien arvon määrittelyn, jos varmennuksesta koituu epävarmuutta. Tätä asetusta sovellettaessa S2R-yhteisyritys tai muu unionin elin eivät tarkasta lisätoimista aiheutuneita kustannuksia.
   5.   Jos S2R-yhteisyrityksen jokin muu osakas kuin unioni ei täytä tämän artiklan 2 kohdassa tarkoitettuihin osuuksiin liittyviä sitoumuksiaan kuuden kuukauden kuluessa sen osakassopimuksessa, sellaisena kuin se määritellään yhtiöjärjestyksen 3 artiklan 2 kohdassa, asetetun määräajan päättymisestä, se menettää äänioikeutensa hallintoneuvostossa, kunnes se on täyttänyt velvoitteensa. Jos velvoitteita ei ole täytetty kuuden kuukauden lisämääräajan päätyttyä, osakas menettää osakkuutensa.
   6.   Sen lisäksi, mitä tämän artiklan 5 kohdassa säädetään, komissio voi lakkauttaa unionin rahoitusosuuden, vähentää sitä suhteellisesti tai keskeyttää sen maksamisen S2R-yhteisyritykselle taikka käynnistää yhtiöjärjestyksen 24 artiklan lausekkeen 2 kohdassa tarkoitetun purkamismenettelyn, jos mainitut osakkaat tai niiden liitännäisosallistujat eivät suorita tämän artiklan 2 kohdassa tarkoitettuja osuuksiaan tai jos ne suorittavat ne vain osittain tai myöhässä. Komission päätös ei estä sellaisten tukikelpoisten kustannusten korvaamista, joita on jo aiheutunut osakkaille siihen mennessä, kun päätöksestä on ilmoitettu S2R-yhteisyritykselle.
   5 artikla
   Varainhoitosäännöt
   S2R-yhteisyritys hyväksyy erilliset varainhoitoa koskevat sääntönsä asetuksen (EU, Euratom) N:o 966/2012 209 artiklan ja komission delegoidun asetuksen (EU) N:o 110/2014 (9) mukaisesti, sanotun kuitenkaan rajoittamatta tämän asetuksen 12 artiklan soveltamista.
   6 artikla
   Henkilöstö
   1.   S2R-yhteisyrityksen palveluksessa olevaan henkilöstöön sovelletaan Euroopan unionin virkamiehiin sovellettavia henkilöstösääntöjä ja unionin muuta henkilöstöä koskevia palvelussuhteen ehtoja, sellaisina kuin ne on vahvistettu neuvoston asetuksella (ETY, Euratom, EHTY) N:o 259/68 (10), sekä näiden henkilöstösääntöjen ja muuta henkilöstöä koskevien palvelussuhteen ehtojen täytäntöönpanosääntöjä, jotka on annettu Euroopan unionin toimielinten yhteisellä päätöksellä.
   2.   Hallintoneuvosto käyttää S2R-yhteisyrityksen henkilöstön osalta henkilöstösäännöissä nimittävälle viranomaiselle ja muuhun henkilöstöön sovellettavissa palvelussuhteen ehdoissa työsopimuksia tekemään oikeutetulle viranomaiselle annettuja valtuuksia, jäljempänä ’nimittävän viranomaisen toimivalta’.
   Hallintoneuvosto tekee henkilöstösääntöjen 110 artiklan mukaisesti henkilöstösääntöjen 2 artiklan 1 kohtaan ja muuta henkilöstöä koskevien palvelussuhteen ehtojen 6 artiklaan perustuvan päätöksen, jolla siirretään nimittävän viranomaisen toimivalta toimitusjohtajalle ja määritellään olosuhteet, joissa toimivallan siirto voidaan keskeyttää. Toimitusjohtajalla on valtuudet siirtää tämä toimivalta edelleen.
   Jos poikkeukselliset olosuhteet sitä edellyttävät, hallintoneuvosto voi tekemällään päätöksellä tilapäisesti keskeyttää toimitusjohtajalle siirretyn nimittävän viranomaisen toimivallan ja hänen edelleen siirtämänsä nimittävän viranomaisen toimivallan ja käyttää kyseistä toimivaltaa itse tai siirtää sen jollekin jäsenistään tai jollekulle S2R-yhteisyrityksen henkilöstöön kuuluvalle, joka on muu kuin toimitusjohtaja.
   3.   Hallintoneuvosto vahvistaa tarvittavat henkilöstösääntöjen ja muuta henkilöstöä koskevien palvelussuhteen ehtojen täytäntöönpanoa koskevat säännöt henkilöstösääntöjen 110 artiklan mukaisesti.
   4.   Henkilöstöresurssit määritetään S2R-yhteisyrityksen henkilöstötaulukossa, jossa ilmoitetaan väliaikaisten toimien määrä tehtäväryhmittäin ja palkkaluokittain sekä sopimussuhteisten toimihenkilöiden määrä kokoaikaisiksi muutettuna, sen vuotuisen talousarvion mukaisesti.
   5.   S2R-yhteisyrityksen henkilöstö koostuu väliaikaisista toimihenkilöistä ja sopimussuhteisista toimihenkilöistä.
   6.   S2R-yhteisyritys vastaa kaikista henkilöstöön liittyvistä kuluista.
   7 artikla
   Kansalliset asiantuntijat ja harjoittelijat
   1.   S2R-yhteisyritys voi hyödyntää kansallisia asiantuntijoita ja harjoittelijoita, jotka eivät ole S2R-yhteisyrityksen työntekijöitä. Kansallisten asiantuntijoiden määrä kokoaikaisiksi muutettuna lisätään 6 artiklan 4 kohdassa tarkoitettuihin henkilöstöä koskeviin tietoihin vuotuisen talousarvion mukaisesti.
   2.   Hallintoneuvosto hyväksyy päätöksen, jossa vahvistetaan S2R-yhteisyrityksen palvelukseen tilapäisesti siirrettäviin kansallisiin asiantuntijoihin sekä harjoittelijoiden käyttöön sovellettavat säännöt.
   8 artikla
   Erioikeudet ja vapaudet
   S2R-yhteisyritykseen ja sen henkilöstöön sovelletaan Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitettyä Euroopan unionin erioikeuksista ja vapauksista tehtyä pöytäkirjaa.
   9 artikla
   S2R-yhteisyrityksen korvausvastuu
   1.   S2R-yhteisyrityksen sopimusperusteinen vastuu määritellään asiaa koskevissa sopimusmääräyksissä ja kulloiseenkin sopimukseen, päätökseen tai hankintasopimukseen sovellettavassa lainsäädännössä.
   2.   Muuta kuin sopimukseen perustuvaa vastuuta koskevissa asioissa S2R-yhteisyrityksen on korvattava henkilöstönsä tehtäviään suorittaessaan aiheuttamat vahingot jäsenvaltioiden lainsäädännön yhteisten yleisten periaatteiden mukaisesti.
   3.   Kaikkien 1 ja 2 kohdassa tarkoitettuun vastuuseen liittyvien S2R-yhteisyrityksen maksujen ja niihin liittyvien kulujen ja kustannusten katsotaan olevan S2R-yhteisyrityksen menoja, jotka katetaan sen varoista.
   4.   S2R-yhteisyritys vastaa yksin velvoitteistaan.
   10 artikla
   Euroopan unionin tuomioistuimen toimivalta ja sovellettava lainsäädäntö
   1.   Euroopan unionin tuomioistuimella on toimivalta:
   
               a)
            
            
               kaikissa osakkaiden välisissä riita-asioissa, jotka koskevat tämän asetuksen sisältöä;
            
         
               b)
            
            
               S2R-yhteisyrityksen tekemissä sopimuksissa, päätöksissä tai hankintasopimuksissa olevan välityslausekkeen nojalla;
            
         
               c)
            
            
               riidoissa, jotka koskevat S2R-yhteisyrityksen henkilöstön tehtäviään suorittaessaan aiheuttamien vahinkojen korvaamista;
            
         
               d)
            
            
               kaikissa S2R-yhteisyrityksen ja sen henkilöstön välisissä riita-asioissa henkilöstösäännöissä vahvistettujen edellytyksien rajoissa ja mukaisesti.
            
         2.   Niiden kysymysten osalta, joista ei säädetä tässä asetuksessa tai unionin muissa säädöksissä, sovelletaan sen valtion lainsäädäntöä, jossa S2R-yhteisyrityksen kotipaikka sijaitsee.
   11 artikla
   Arviointi
   1.   Komissio tekee riippumattomien asiantuntijoiden avustuksella 30 päivään kesäkuuta 2017 mennessä väliarvioinnin S2R-yhteisyrityksestä. Komissio laatii kyseisestä arvioinnista kertomuksen, johon sisältyvät arvioinnin päätelmät ja komission huomautukset. Komissio toimittaa kyseisen kertomuksen Euroopan parlamentille ja neuvostolle viimeistään 31 päivänä joulukuuta 2017. S2R-yhteisyrityksen väliarvioinnin tulokset otetaan huomioon perusteellisessa arvioinnissa ja asetuksen (EU) N:o 1291/2013 32 artiklassa tarkoitetussa väliarvioinnissa.
   2.   Komissio voi 1 kohdassa tarkoitetun väliarvioinnin päätelmien perusteella toimia 4 artiklan 6 kohdan mukaisesti tai toteuttaa muita asianmukaisia toimia.
   3.   Komissio laatii loppuarvioinnin S2R-yhteisyrityksestä kuuden kuukauden kuluessa S2R-yhteisyrityksen purkamisesta mutta viimeistään kahden vuoden kuluttua yhtiöjärjestyksen 24 artiklassa tarkoitetun purkamismenettelyn aloittamisesta. Kyseisen loppuarvioinnin tulokset esitetään Euroopan parlamentille ja neuvostolle.
   12 artikla
   Vastuuvapaus
   Poiketen siitä, mitä asetuksen (EU, Euratom) N:o 966/2012 60 artiklan 7 kohdassa ja 209 artiklassa säädetään, Euroopan parlamentti myöntää neuvoston suosituksesta S2R-yhteisyrityksen talousarvion toteuttamista koskevan vastuuvapauden S2R-yhteisyrityksen varainhoitoa koskevissa säännöksissä säädetyn menettelyn mukaisesti.
   13 artikla
   Jälkitarkastukset
   1.   S2R-yhteisyritys toteuttaa epäsuoriin toimiin liittyvien menojen jälkitarkastukset asetuksen (EU) N:o 1291/2013 29 artiklan mukaisesti osana Horisontti 2020 -puiteohjelman epäsuoria toimia.
   2.   Komissio voi päättää, että se suorittaa 1 kohdassa tarkoitetut tarkastukset. Tarkastuksia suorittaessaan se noudattaa soveltuvia sääntöjä, erityisesti asetusta (EU, Euratom) N:o 966/2012, asetusta (EU) N:o 1290/2013 ja asetusta (EU) N:o 1291/2013.
   14 artikla
   Osakkaiden taloudellisten etujen suojaaminen
   1.   S2R-yhteisyritys myöntää komission henkilöstölle ja muille S2R-yhteisyrityksen tai komission valtuuttamille henkilöille sekä tilintarkastustuomioistuimelle pääsyn sen toimipaikkoihin ja tiloihin ja kaikkiin tietoihin, myös sähköisessä muodossa, joita tarvitaan tarkastuksien toteuttamiseksi.
   2.   Euroopan petostentorjuntavirasto, jäljempänä ’OLAF’, voi neuvoston asetuksessa (Euratom, EY) N:o 2185/96 (11) ja Euroopan parlamentin ja neuvoston asetuksessa (EU, Euratom) N:o 883/2013 (12) säädettyjen säännösten ja menettelyjen mukaisesti suorittaa tutkimuksia, mukaan lukien paikalla suoritettavat todentamiset ja tarkastukset, jotta voidaan määrittää, onko tämän päätöksen nojalla rahoitettuun sopimukseen, päätökseen tai hankintasopimukseen liittynyt unionin taloudellisia etuja vahingoittavia petoksia, lahjontaa tai muuta laitonta toimintaa.
   3.   Tämän asetuksen täytäntöönpanosta seurauksena olevissa sopimuksissa, päätöksissä tai hankintasopimuksissa on oltava määräyksiä, joissa nimenomaisesti annetaan komissiolle, S2R-yhteisyritykselle, tilintarkastustuomioistuimelle ja OLAFille valtuudet tehdä tällaisia tarkastuksia ja tutkimuksia niille annetun toimivallan mukaisesti, sanotun kuitenkaan rajoittamatta 1 ja 2 kohdan soveltamista.
   4.   S2R-yhteisyrityksen on varmistettava, että osakkaiden taloudelliset edut suojataan asianmukaisesti suorittamalla tai teettämällä tarvittavat sisäiset ja ulkopuoliset tarkastukset.
   5.   S2R-yhteisyritys liittyy Euroopan parlamentin, Euroopan unionin neuvoston ja Euroopan yhteisöjen komission 25 päivänä toukokuuta 1999 tekemään toimielinten väliseen sopimukseen Euroopan petostentorjuntaviraston (OLAF) sisäisistä tutkimuksista (13). S2R-yhteisyritys toteuttaa tarvittavat toimenpiteet OLAFin suorittamien sisäisten tutkimusten helpottamiseksi.
   15 artikla
   Luottamuksellisuus
   S2R-yhteisyrityksen on suojattava sellaiset arkaluonteiset tiedot, joiden paljastaminen voisi haitata sen osakkaiden tai S2R-yhteisyrityksen toimintaan osallistuvien etuja, sanotun kuitenkaan rajoittamatta 16 artiklan soveltamista.
   16 artikla
   Avoimuus
   1.   S2R-yhteisyrityksen hallussaan pitämiin asiakirjoihin sovelletaan Euroopan parlamentin ja neuvoston asetusta (EY) N:o 1049/2001 (14).
   2.   S2R-yhteisyritys hyväksyy asetuksen (EY) N:o 1049/2001 täytäntöönpanoa koskevat käytännön järjestelyt.
   3.   S2R-yhteisyrityksen asetuksen (EY) N:o 1049/2001 8 artiklan mukaisesti tekemistä päätöksistä voidaan tehdä kantelu Euroopan oikeusasiamiehelle SEUT-sopimuksen 228 artiklassa määrättyjen edellytysten mukaisesti, sanotun kuitenkaan rajoittamatta 10 artiklan soveltamista.
   4.   Hallintoneuvosto voi hyväksyä käytännön järjestelyt, jotka koskevat Euroopan parlamentin ja neuvoston asetuksen (EY) N:o 1367/2006 (15) täytäntöönpanoa.
   17 artikla
   Osallistumista ja tulosten levittämistä koskevat säännöt
   S2R-yhteisyrityksen rahoittamiin toimiin sovelletaan asetusta (EU) N:o 1290/2013. Kyseisen asetuksen nojalla S2R-yhteisyritystä pidetään rahoituselimenä ja se myöntää rahoitustukea epäsuorille toimille yhtiöjärjestyksen 2 artiklan mukaisesti.
   18 artikla
   Isäntävaltion tarjoama tuki
   S2R-yhteisyritys ja valtio, jossa sen kotipaikka sijaitsee, voivat tehdä hallinnollisen sopimuksen kyseisen valtion S2R-yhteisyritykselle myöntämistä erioikeuksista ja vapauksista sekä muusta tämän jäsenvaltion S2R-yhteisyritykselle antamasta tuesta.
   19 artikla
   Ensi vaiheen toimet
   1.   Komissio vastaa S2R-yhteisyrityksen perustamisesta ja alkuvaiheen toiminnasta siihen asti, kun S2R-yhteisyrityksellä on toiminnallinen valmius oman talousarvionsa toteuttamiseen. Komissio toteuttaa unionin oikeuden mukaisesti kaikki tarpeelliset toimet yhteistyössä muiden osakkaiden ja S2R-yhteisyrityksen toimivaltaisten elinten kanssa.
   2.   Edellä olevaa 1 kohtaa sovellettaessa
   
               a)
            
            
               siihen asti, kun hallintoneuvoston yhtiöjärjestyksen 9 artiklan mukaisesti nimittämä toimitusjohtaja aloittaa tehtävänsä, komissio voi nimetä väliaikaisen toimitusjohtajan, joka hoitaa toimitusjohtajalle kuuluvia tehtäviä ja jota voi avustaa rajattu määrä komission virkamiehiä;
            
         
               b)
            
            
               poiketen siitä, mitä tämän asetuksen 6 artiklan 2 kohdassa säädetään, väliaikainen toimitusjohtaja käyttää nimittävän viranomaisen toimivaltaa;
            
         
               c)
            
            
               komissio voi väliaikaisesti nimittää tehtäviin rajoitetun määrän virkamiehiään.
            
         3.   Väliaikainen toimitusjohtaja voi antaa luvan hallintoneuvoston hyväksymiin S2R-yhteisyrityksen vuotuisista talousarviomäärärahoista maksettaviin maksuihin ja tehdä sopimuksia, päätöksiä ja hankintasopimuksia, muun muassa henkilöstön palvelukseenottoa koskevia sopimuksia, sen jälkeen, kun S2R-yhteisyrityksen henkilöstötaulukko on hyväksytty.
   4.   Väliaikainen toimitusjohtaja määrittää yhteisymmärryksessä S2R-yhteisyrityksen toimitusjohtajan kanssa ja hallintoneuvoston hyväksynnän saatuaan ajankohdan, jolloin S2R-yhteisyrityksellä on valmius oman talousarvionsa toteuttamiseen. Kyseisestä päivästä lähtien komissio pidättäytyy tekemästä maksusitoumuksia ja suorittamasta maksuja S2R-yhteisyrityksen toimien osalta.
   20 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Luxemburgissa 16 päivänä kesäkuuta 2014.
      
         
            Neuvoston puolesta
         
         
            Puheenjohtaja
         
         G. KARASMANIS
      
   
   
      (1)  Lausunto annettu 25. maaliskuuta 2014 (ei vielä julkaistu virallisessa lehdessä).
   
      (2)  Lausunto annettu 15. huhtikuuta 2014 (ei vielä julkaistu virallisessa lehdessä).
   
      (3)  Euroopan parlamentin ja neuvoston asetus (EU) N:o 1291/2013, annettu 11 päivänä joulukuuta 2013, tutkimuksen ja innovoinnin puiteohjelmasta ”Horisontti 2020” (2014–2020) ja päätöksen N:o 1982/2006/EY kumoamisesta (EUVL L 347, 20.12.2013, s. 104).
   
      (4)  Neuvoston päätös 2013/743/EU, annettu 3 päivänä joulukuuta 2013, tutkimuksen ja innovoinnin puiteohjelman ”Horisontti 2020” (2014–2020) täytäntöönpanoa koskevasta erityisohjelmasta ja päätösten 2006/971/EY, 2006/972/EY, 2006/973/EY, 2006/974/EY ja 2006/975/EY kumoamisesta (EUVL L 347, 20.12.2013, s. 965).
   
      (5)  Euroopan parlamentin ja neuvoston asetus (EU) N:o 1290/2013, annettu 11 päivänä joulukuuta 2013, tutkimuksen ja innovoinnin puiteohjelman Horisontti 2020 (2014–2020) osallistumista ja tulosten levittämistä koskevista säännöistä ja asetuksen (EY) N:o 1906/2006 kumoamisesta (EUVL L 347, 20.12.2013, s. 81).
   
      (6)  Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1).
   
      (7)  Komission delegoitu asetus (EU) N:o 1268/2012, annettu 29 päivänä lokakuuta 2012, unionin yleiseen talousarvioon sovellettavista varainhoitosäännöistä annetun Euroopan parlamentin ja neuvoston asetuksen (EU, Euratom) N:o 966/2012 soveltamissäännöistä (EUVL L 362, 31.12.2012, s. 1).
   
      (8)  Komission suositus 2003/361/EY, annettu 6 päivänä toukokuuta 2003, mikroyritysten sekä pienten ja keskisuurten yritysten määritelmästä (EUVL L 124, 20.5.2003, s. 36).
   
      (9)  Komission delegoitu asetus (EU) N:o 110/2014, annettu 30 päivänä syyskuuta 2013, Euroopan parlamentin ja neuvoston asetuksen (EU, Euratom) N:o 966/2012 209 artiklassa tarkoitettujen julkisen ja yksityisen sektorin kumppanuuteen perustuvien elinten varainhoidon malliasetuksesta (EUVL L 38, 7.2.2014, s. 2).
   
      (10)  Neuvoston asetus (ETY, Euratom, EHTY) N:o 259/68, annettu 29 päivänä helmikuuta 1968, Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuta henkilöstöä koskevien palvelussuhteen ehtojen vahvistamisesta ja komission virkamiehiin väliaikaisesti sovellettavista erityistoimenpiteistä (EYVL L 56, 4.3.1968, s. 1).
   
      (11)  Neuvoston asetus (Euratom, EY) N:o 2185/96, annettu 11 päivänä marraskuuta 1996, komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi (EYVL L 292, 15.11.1996, s. 2).
   
      (12)  Euroopan parlamentin ja neuvoston asetus (EU, Euratom) N:o 883/2013, annettu 11 päivänä syyskuuta 2013, Euroopan petostentorjuntaviraston (OLAF) tutkimuksista sekä Euroopan parlamentin ja neuvoston asetuksen (EY) N:o 1073/1999 ja neuvoston asetuksen (Euratom) N:o 1074/1999 kumoamisesta (EUVL L 248, 18.9.2013, s. 1).
   
      (13)  EYVL L 136, 31.5.1999, s. 15.
   
      (14)  Euroopan parlamentin ja neuvoston asetus (EY) N:o 1049/2001, annettu 30 päivänä toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttavaksi (EYVL L 145, 31.5.2001, s. 43).
   
      (15)  Euroopan parlamentin ja neuvoston asetus (EY) N:o 1367/2006, annettu 6 päivänä syyskuuta 2006, tiedon saatavuutta, yleisön osallistumista päätöksentekoon sekä oikeuden saatavuutta ympäristöasioissa koskevan Århusin yleissopimuksen määräysten soveltamisesta yhteisön toimielimiin ja elimiin (EUVL L 264, 25.9.2006, s. 13).
   
      LIITE I
      YHTEISYRITYKSEN YHTIÖJÄRJESTYS
      1 artikla
      Määritelmät
      1.   ’Assosioituneella osakkaalla’ tarkoitetaan oikeussubjektia tai oikeussubjektien ryhmittymää tai konsortiota, joka on sijoittautunut johonkin jäsenvaltioon tai Horisontti 2020 -puiteohjelmaan assosioituneeseen maahan, joka on valittu 4 artiklan 2–4 kohdan mukaisessa menettelyssä, joka täyttää 4 artiklan 6 kohdassa vahvistetut ehdot ja joka on hyväksynyt tämän yhtiöjärjestyksen allekirjoittamalla kirjallisen vahvistuksen;
      2.   ’muulla perustajaosakkaalla kuin unionilla’ tarkoitetaan yksittäisiä oikeussubjekteja, joista kukin on sitoutunut suorittamaan omana osuutenaan vähintään 30 000 000 euroa S2R-yhteisyritykseen sen keston aikana yhteisen näkemyksen pohjalta ja hyväksynyt yhtiöjärjestyksen allekirjoittamalla kirjallisen vahvistuksen. Muut perustajaosakkaat kuin unioni on lueteltu liitteessä II;
      3.   ’innovaatio-ohjelmilla’ tarkoitetaan aihealueita, joiden mukaan 4 kohdassa tarkoitettu S2R-yleissuunnitelma jäsennetään. Innovaatio-ohjelmat valitaan sen mukaan, miten niiden avulla pystytään parhaiten nostamaan yhden tai useamman toimintaympäristön suorituskykyä ja miten ne parhaiten vastaavat kokonaisvaltaista ja asiakaslähtöistä lähestymistapaa rautatiejärjestelmään. Huolimatta hallintoneuvoston mahdollisesta päätöksestä muuttaa tätä rakennetta S2R-yleissuunnitelmaan olisi sisällyttävä vähintään viisi seuraavista innovaatio-ohjelmista:
      
                  a)
               
               
                  kustannustehokkaat ja luotettavat junat, mukaan lukien suuren kapasiteetin junat ja suurnopeusjunat;
               
            
                  b)
               
               
                  kehittyneet liikenteenhallinta- ja valvontajärjestelmät;
               
            
                  c)
               
               
                  kustannustehokas ja luotettava suuren kapasiteetin infrastruktuuri;
               
            
                  d)
               
               
                  houkuttelevien rautatiepalvelujen tietotekniikkaratkaisut;
               
            
                  e)
               
               
                  kestävän ja houkuttelevan eurooppalaisen tavaraliikenteen teknologiat.
               
            4.   ’S2R-yleissuunnitelmalla’ tarkoitetaan yhteistä, tulevaisuuteen suuntautunutta strategista etenemissuunnitelmaa, jonka S2R-yhteisyritys perustaa ja jota se kehittää yhteistyössä Euroopan rautatieviraston ja Euroopan rautatiealan tutkimusneuvoston (ERRAC) teknologiayhteisön kanssa innovoinnin edistämiseksi rautatieliikenteessä pitkällä aikavälillä. Siinä määritellään keskeiset prioriteetit ja olennaiset toiminnalliset ja teknologiset innovaatiot, joita kaikilta sidosryhmiltä tarvitaan tämän asetuksen 2 artiklassa esitettyjen S2R-yhteisyrityksen tavoitteiden saavuttamiseksi. Sen on oltava suorituslähtöinen ja se on jäsenneltävä valittujen keskeisten aihealueiden eli innovaatio-ohjelmien ympärille. Kun hallintoneuvosto on hyväksynyt S2R-yleissuunnitelman, se ja mahdolliset siihen tehdyt muutokset toimitetaan hyväksyttäväksi neuvostolle, joka tekee päätöksensä komission ehdotuksesta, ja tiedoksi Euroopan parlamentille. Tämän jälkeen hallintoneuvosto hyväksyy yleissuunnitelman ja mahdolliset muutokset.
      2 artikla
      Tehtävät
      S2R-yhteisyritys
      
                  a)
               
               
                  määrittelee S2R-yleissuunnitelmassa ensisijaiset tutkimus- ja innovaatiotoimet, mukaan lukien laajamittaiset demonstraatiotoimet, joita tarvitaan yhtenäisen eurooppalaisen rautatiealueen ja rautatiejärjestelmän toiminnallisen laadun edellyttämien integroitujen, yhteentoimivien ja standardoitujen teknologisten innovaatioiden yleistymisen nopeuttamiseksi ja joiden avulla voidaan lisätä rautatieliikenteen kapasiteettia ja luotettavuutta ja alentaa sen kustannuksia;
               
            
                  b)
               
               
                  hankkii varoja julkiselta ja yksityiseltä sektorilta S2R-yleissuunnitelmassa määriteltyjen yksittäisten innovaatio-ohjelmien toimien rahoittamiseksi;
               
            
                  c)
               
               
                  laatii S2R-yleissuunnitelman pohjalta yksityiskohtaiset ja tulossuuntautuneet vuotuiset suunnitelmat ja niihin liittyvät yksityiskohtaiset investointisuunnitelmat, jotka mahdollistavat jatkuvuuden, synkronisoinnin ja pitkän aikavälin investoinnit, ja varmistaa suunnitelmien tehokkaan täytäntöönpanon;
               
            
                  d)
               
               
                  huolehtii S2R-yleissuunnitelmassa määriteltyjen yhteisten tuotteiden kehittämiseen liittyvien toimien valvonnasta;
               
            
                  e)
               
               
                  tukee epäsuoria tutkimus- ja innovaatiotoimia taloudellisesti pääasiassa myöntämällä osakkaille ja osallistujille avustuksia tarkoituksenmukaisimpien toimenpiteiden, kuten hankintojen tai ohjelman tavoitteiden saavuttamiseksi järjestettyihin ehdotuspyyntöihin perustuvien avustusten, kautta noudattaen asetusta (EU) N:o 1290/2013;
               
            
                  f)
               
               
                  organisoi sen alaisuudessa toteutettavan teknisen tutkimus-, kehitys-, validointi- ja selvitystyön välttäen tällaisten toimien pirstoutumista;
               
            
                  g)
               
               
                  varmistaa rautatiealan tutkimus- ja innovaatiotoiminnan tehokkuuden ja tuloksekkuuden ja seuraa edistymistä S2R-yhteisyrityksen tavoitteiden saavuttamisessa riittävien seuranta- ja arviointimenettelyjen avulla;
               
            
                  h)
               
               
                  yhdistää käyttäjien vaatimuksia ja tekee ehdotuksia yhteentoimivuusstandardeista siten, että investointeja ohjataan toimivia ja markkinakelpoisia ratkaisuja tuottavaan tutkimus- ja innovaatiotoimintaan;
               
            
                  i)
               
               
                  kehittää tiivistä yhteistyötä ja huolehtii koordinoinnista asiaan liittyvien eurooppalaisten, kansallisten ja monikansallisten rautatiealan tutkimus- ja innovaatiotoimien kanssa, erityisesti aiemmissa puiteohjelmissa ja Horisontti 2020 -puiteohjelmassa, jotta S2R-yhteisyritys voi olla keskeisessä asemassa rautatiealaan liittyvässä tutkimuksessa ja innovoinnissa; Lisäksi se hallinnoi kaikkia unionin yhteisrahoittamia rautatiealan tutkimus- ja innovointitoimia;
               
            
                  j)
               
               
                  luo ja kehittää tiivistä ja pitkäaikaista yhteistyötä unionin, rautatiealan teollisuuden, rautatieliikenteen harjoittajien ja muiden yksityisten ja julkisten rautatiealan sidosryhmien välillä, jotta voidaan kehittää uraauurtavia innovaatioita ja varmistaa innovatiivisten ratkaisujen vahva markkinoilletulo, mukaan lukien asiakkaita (matkustaja- ja rahtiasiakkaita) edustavat elimet sekä perinteisen rautatiesektorin ulkopuoliset toimijat;
               
            
                  k)
               
               
                  pitää yhteyttä useisiin sidosryhmiin, mukaan lukien tutkimusorganisaatioihin ja korkeakouluihin ja luo yhteyksiä kansalliseen ja kansainväliseen rautatietekniikan tutkimus- ja innovointitoimintaan, erityisesti ERRACin teknologiayhteisön kautta, ja muiden alojen toimiin (esim. Euroopan tieliikenteen tutkimusneuvottelukunta (ERTRAC), Euroopan ilmailualan tutkimuksen ja innovoinnin neuvoa-antava elin (ACARE), vesiliikenteen eurooppalainen teknologiayhteisö (Waterborne TP), EU:n rakennusalan teknologiayhteisö (ECTP), tulevaisuuden tuotantoteknologioiden teknologiayhteisö (Manufuture), logistisen innovoinnin teknologiayhteisö (ALICE) ja uusien teknisten materiaalien ja teknologioiden teknologiayhteisö (EuMaT));
               
            
                  l)
               
               
                  edistää pk-yritysten osallistumista yhteisyrityksen toimiin Horisontti 2020 -puiteohjelman tavoitteiden mukaisesti;
               
            
                  m)
               
               
                  pyrkii osakkaiden ja kumppanien maantieteellisesti tasapainoiseen osallistumiseen toiminnassaan;
               
            
                  n)
               
               
                  toteuttaa tiedotus-, viestintä- ja tulostenlevittämistoimia soveltamalla asetuksen (EU) N:o 1291/2013 22 artiklan säännöksiä soveltuvin osin, mukaan lukien julkaisemalla ehdotuspyyntöjen tulosten yksityiskohtaiset tiedot keskitetyssä osallistujaportaalissa ja muiden komission hallinnoimien Horisontti 2020 -ohjelman sähköisten tulostenlevittämisvälineiden välityksellä;
               
            
                  o)
               
               
                  suorittaa kaikki muut sellaiset tehtävät, joita tarvitaan tämän asetuksen 2 artiklassa tarkoitettujen tavoitteiden saavuttamiseen.
               
            3 artikla
      Osakkaat
      1.   S2R-yhteisyrityksen osakkaita ovat:
      
                  a)
               
               
                  unioni, jota edustaa komissio;
               
            
                  b)
               
               
                  tämän asetuksen liitteessä II luetellut S2R-yhteisyrityksen muut perustajaosakkaat kuin unioni ja 4 artiklan mukaisesti valittavat assosioituneet osakkaat sen jälkeen, kun ne ovat hyväksyneet tämän yhtiöjärjestyksen kirjallisella vahvistuksella. Näistä osakkaista käytetään yhteistä nimitystä ’muut osakkaat kuin unioni’.
               
            2.   Muiden osakkaiden kuin unionin rooli ja niiden suorittamat osuudet määritellään S2R-yhteisyrityksen kanssa tehtävässä osakassopimuksessa. Tämä sopimus neuvotellaan toimitusjohtajan kanssa ja toimitetaan hallintoneuvostolle hyväksyttäväksi. Siinä on oltava määrällinen ja laadullinen kuvaus osakkaan S2R-yhteisyritykseen suorittamasta, tämän asetuksen 4 artiklan 2 kohdan a alakohdassa tarkoitetusta osuudesta ja tämän asetuksen 4 artiklan 2 kohdan b alakohdassa tarkoitettujen täydentävien toimien suunnitelma sekä määräykset, jotka koskevat osakkaan edustusta hallintoneuvostossa.
      4 artikla
      Osakkuuden muutokset
      1.   Mikä tahansa oikeussubjekti tai oikeussubjektien ryhmittymä tai konsortio, joka on sijoittautunut johonkin jäsenvaltioon tai Horisontti 2020 -puiteohjelmaan assosioituneeseen maahan, voi hakea S2R-yhteisyrityksen assosioituneen osakkaan asemaa edellyttäen, että se hyväksyy S2R-yhteisyrityksen yhtiöjärjestyksen ja sitoutuu osallistumaan 6 kohdassa tarkoitettuun rahoitukseen tämän asetuksen 2 artiklassa esitettyjen S2R-yhteisyrityksen tavoitteiden saavuttamiseksi.
      2.   S2R-yhteisyrityksen assosioituneet osakkaat valitaan avoimen, syrjimättömän ja kilpailuun perustuvan ehdotuspyynnön perusteella, jonka komissio käynnistää ja hallintoneuvosto arvioi avoimesti. Tässä arvioinnissa on otettava huomioon muun muassa hakijan merkitys ja mahdollinen lisäarvo S2R-yhteisyrityksen tavoitteiden saavuttamisen kannalta, hakijan taloudellinen vakaus ja eturistiriidat S2R-aloitteen tavoitteiden kannalta.
      3.   Komissio tekee arvioinnin tulosten pohjalta lopullisen päätöksen varmistaakseen maantieteellisen tasapainon sekä pk-yritysten, tiedeyhteisön ja koko rautateiden arvoketjun toimijoiden tasapainoisen osallistumisen, mukaan lukien perinteisen rautatiesektorin ulkopuolelta.
      4.   Ensimmäinen assosioituneiden osakkaiden haku käynnistetään kolmen kuukauden kuluessa S2R-yhteisyrityksen perustamisesta. Mahdolliset myöhemmät haut perustuvat S2R-yleissuunnitelman täytäntöönpanon kannalta keskeisten valmiuksien tarpeeseen. Kaikki haut julkaistaan S2R-yhteisyrityksen verkkosivustolla, ja niistä tiedotetaan valtioiden edustajien ryhmän ja muiden kanavien kautta, jotta voidaan varmistaa mahdollisimman laaja osallistuminen S2R-yleissuunnitelman tavoitteiden saavuttamista varten.
      5.   Oman rahoitusosuuden vähimmäismäärä, joka assosioituneeksi osakkaaksi tulevilta vaaditaan, on 2,5 prosenttia sen innovaatio-ohjelman kokonaisbudjetista, johon se osallistuu. Vaihtoehtoisesti yksittäisen oikeussubjektin muodossa olevat rautatieyritykset voivat päästä assosioituneeksi osakkaaksi, jos niiden oma rahoitusosuus on kaikissa innovaatio-ohjelmissa vähintään 12 000 000 euroa. Lisäksi rautatieyrityksistä ja/tai rataverkon haltijoista muodostuvat ryhmittymät voivat päästä assosioituneeksi osakkaaksi, jos niiden oma rahoitusosuus on kaikissa innovaatio-ohjelmissa vähintään 15 000 000 euroa.
      6.   Osakas voi luopua osakkuudestaan S2R-yhteisyrityksessä. Osakkuuden päättyminen tulee peruuttamattomasti voimaan kuusi kuukautta sen jälkeen, kun siitä on ilmoitettu muille osakkaille. Tämän jälkeen entinen osakas vapautetaan kaikista velvoitteista lukuun ottamatta velvollisuuksia, jotka S2R-yhteisyritys on hyväksynyt tai jotka sille ovat aiheutuneet ennen osakkuudesta luopumista.
      7.   S2R-yhteisyrityksen osakkuutta ei voi luovuttaa kolmannelle osapuolelle ilman hallintoneuvoston etukäteen antamaa yksimielistä suostumusta.
      8.   S2R-yhteisyritys julkaisee verkkosivustollaan välittömästi kaikkien osakkuudessa tapahtuneiden tämän artiklan mukaisten muutosten jälkeen ajantasaisen luettelon S2R-yhteisyrityksen osakkaista sekä tällaisten muutosten voimaantulopäivät.
      5 artikla
      IMI2-yhteisyrityksen organisaatio
      1.   S2R-yhteisyrityksen elimet ovat
      
                  a)
               
               
                  hallintoneuvosto;
               
            
                  b)
               
               
                  toimitusjohtaja;
               
            
                  c)
               
               
                  tieteellinen komitea;
               
            
                  d)
               
               
                  valtioiden edustajien ryhmä.
               
            2.   Tieteellinen komitea ja valtioiden edustajien ryhmä ovat S2R-yhteisyrityksen neuvoa-antavia elimiä.
      6 artikla
      Hallintoneuvoston kokoonpano
      1.   Hallintoneuvostossa on enintään 22 jäsentä seuraavasti:
      
                  a)
               
               
                  kaksi komission edustajaa;
               
            
                  b)
               
               
                  yksi S2R-yhteisyrityksen kunkin muun perustajaosakkaan kuin unionin edustaja;
               
            
                  c)
               
               
                  yksi kunkin 1 artiklan 1 kohdassa tarkoitetun assosioituneen osakkaan edustaja, joka täyttää yksittäisenä oikeussubjektina myös 1 artiklan 2 kohdassa luetellut kriteerit;
               
            
                  d)
               
               
                  enintään yhdeksän 1 artiklan 1 kohdassa tarkoitettujen assosioituneiden osakkaiden edustajaa, joista vähintään yksi kutakin 1 artiklan 3 kohdassa tarkoitettua innovaatio-ohjelmaa kohti, jotka valitaan 11 artiklan 4 kohdan a alakohdassa esitetyn menettelyn mukaisesti.
               
            2.   Hallintoneuvoston lopullisessa kokoonpanossa on varmistettava pk-yritysten, tiedeyhteisön ja koko rautateiden arvoketjun toimijoiden mahdollisimman tasapainoinen edustus, mukaan lukien perinteisen rautatiesektorin ulkopuolelta. Sitä varten hallintoneuvostossa on oltava vähintään kolme rautatieyritysten edustajaa.
      7 artikla
      Hallintoneuvoston toiminta
      1.   Komissio toimii hallintoneuvoston puheenjohtajana.
      2.   S2R-yhteisyrityksen osakkailla on hallintoneuvostossa äänimäärä, joka on suhteutettu niiden edustamien osakkaiden yhteisyrityksen varoihin suorittamaan osuuteen. Komissiolla on 50 prosenttia äänivallasta. Komission äänioikeus on jakamaton ja edustaa unionin kantaa hallintoneuvostossa.
      3.   Edustajien on parhaansa mukaan pyrittävä yhteisymmärrykseen. Jos yhteisymmärrykseen ei päästä ja sen estämättä, mitä 4 kohdassa säädetään, hallintoneuvosto tekee päätökset vähintään kahden kolmasosan enemmistöllä kaikista äänistä, mukaan lukien poissa olevien edustajien äänet, jollei tässä yhtiöjärjestyksessä toisin säädetä.
      4.   Päätöksissä, jotka koskevat assosioituneiden osakkaiden edustusta hallintoneuvostossa, komissiolla on ratkaiseva äänivalta, jos kahden kolmasosan enemmistöä ei saavuteta.
      5.   Hallintoneuvosto vahvistaa työjärjestyksensä, jolla varmistetaan sen työskentelyn sujuvuus ja tehokkuus. Työjärjestyksessä on määrättävä erityisistä menettelyistä eturistiriitojen määrittämiseksi ja välttämiseksi.
      Hallintoneuvosto kokoontuu vähintään kolme kertaa vuodessa. Ylimääräisiä kokouksia pidetään, jos kolmasosa hallintoneuvoston jäsenistä, edustaen vähintään 30:tä prosenttia äänistä, tai komissio tai toimitusjohtaja sitä pyytää.
      Kokoukset pidetään yleensä S2R-yhteisyrityksen kotipaikassa.
      Toimitusjohtajalla on oikeus osallistua keskusteluihin, mutta hänellä ei ole äänioikeutta.
      Euroopan rautatieviraston edustajalla ja valtioiden edustajien ryhmän puheenjohtajalla tai varapuheenjohtajalla on oikeus osallistua hallintoneuvoston kokouksiin ja sen keskusteluihin tarkkailijoina, mutta heillä ei ole äänioikeutta.
      Hallintoneuvosto voi kutsua muita henkilöitä osallistumaan kokouksiinsa tarkkailijoina. Erityisesti tieteellisen komitean puheenjohtaja kutsutaan osallistumaan tarkkailijana hallintoneuvoston kokouksiin ja sen keskusteluihin aina, kun käsitellään tieteellisen komitean tehtäviin liittyviä kysymyksiä, mutta hänellä ei ole äänioikeutta.
      8 artikla
      Hallintoneuvoston tehtävät
      Hallintoneuvostolla on yleinen vastuu S2R-yhteisyrityksen strategisesta suuntaamisesta ja toimista, ja se valvoo S2R-yhteisyrityksen toimien toteuttamista. Hallintoneuvoston tehtävänä on erityisesti:
      
                  a)
               
               
                  hyväksyä S2R-yleissuunnitelma ja mahdolliset ehdotukset sen muuttamiseksi;
               
            
                  b)
               
               
                  hyväksyä toimitusjohtajan ehdotuksesta S2R-yhteisyrityksen vuotuinen työsuunnitelma ja vastaavat menoarviot tieteellistä komiteaa ja valtioiden edustajien ryhmää kuultuaan;
               
            
                  c)
               
               
                  määrittää yksityiskohtainen luettelo kriteereistä assosioituneiden osakkaiden valitsemiseksi 4 artiklan mukaisesti ja arvioida, hyväksyä tai hylätä osakkuushakemukset sen perusteella;
               
            
                  d)
               
               
                  päättää hallintoneuvoston lopullisesta kokoonpanosta erityisesti valitsemalla muut kuin 1 artiklan 2 kohdan kriteerit täyttävät assosioituneiden osakkaiden edustajat kunkin ohjauskomitean ehdotuksen pohjalta;
               
            
                  e)
               
               
                  päättää S2R-yhteisyrityksen osakkuuden irtisanomisesta, jos osakas ei täytä velvoitteitaan, ja tämän irtisanomisen ehdoista;
               
            
                  f)
               
               
                  hyväksyä 3 artiklan 2 kohdassa tarkoitetut osakassopimukset kuultuaan tarvittaessa tilapäistä neuvoa-antavaa ryhmää;
               
            
                  g)
               
               
                  hyväksyä yhteisyrityksen varainhoitoa koskevat säännöt tämän asetuksen 5 artiklan mukaisesti;
               
            
                  h)
               
               
                  hyväksyä toimitusjohtajan esityksestä S2R-yhteisyrityksen vuotuinen talousarvio, mukaan luettuna henkilöstötaulukko, jossa ilmoitetaan väliaikaisten toimien määrä tehtäväryhmittäin ja palkkaluokittain sekä sopimussuhteisen henkilöstön ja kansallisten asiantuntijoiden määrä kokoaikaiseksi muutettuna;
               
            
                  i)
               
               
                  käyttää nimittävän viranomaisen toimivaltaa henkilöstön osalta tämän asetuksen 6 artiklan 2 kohdan mukaisesti;
               
            
                  j)
               
               
                  nimittää tai erottaa toimitusjohtaja, jatkaa hänen toimikauttaan, opastaa häntä ja valvoa hänen suoriutumistaan tehtävistään;
               
            
                  k)
               
               
                  laatia yhteinen malli ohjauskomiteoiden työjärjestykseksi;
               
            
                  l)
               
               
                  hyväksyä organisaatiokaavio toimitusjohtajan suosituksesta;
               
            
                  m)
               
               
                  hyväksyä vuotuinen toimintakertomus ja sitä vastaavat menot;
               
            
                  n)
               
               
                  järjestää tarpeen mukaan S2R-yhteisyrityksen sisäisen tarkastustoiminnon toteutus;
               
            
                  o)
               
               
                  kehittää menettelyjä avoimille ja läpinäkyville ehdotuspyynnöille ja hyväksyä ehdotuspyynnöt ja tarvittaessa niihin liittyvät ehdotusten jättämistä, arviointia, valintaa, sopimuksentekoa ja arviointimenettelyjä koskevat säännöt;
               
            
                  p)
               
               
                  hyväksyä luettelo rahoitettaviksi valituista toimista;
               
            
                  q)
               
               
                  perustaa tarvittaessa S2R-yhteisyrityksen elinten lisäksi 14 artiklassa tarkoitettuja työryhmiä;
               
            
                  r)
               
               
                  tarvittaessa vahvistaa tämän asetuksen 6 artiklan 3 kohdassa tarkoitetut täytäntöönpanoa koskevat säännöt sekä S2R-yhteisyrityksen palvelukseen tilapäisesti siirrettäviin kansallisiin asiantuntijoihin ja harjoittelijoiden käyttöön sovellettavat säännöt tämän asetuksen 7 artiklan mukaisesti;
               
            
                  s)
               
               
                  toimittaa komissiolle tarvittaessa kaikki tämän asetuksen muuttamista koskevat S2R-yhteisyrityksen osakkaiden pyynnöt;
               
            
                  t)
               
               
                  päättää komissiolle tehtävistä ehdotuksista, jotka koskevat yhteisyrityksen toiminnan jatkamista tai yhteisyrityksen purkamista;
               
            
                  u)
               
               
                  vastata tehtävistä, joita ei ole nimenomaisesti annettu S2R-yhteisyrityksen minkään elimen suoritettaviksi; hallintoneuvosto voi antaa nämä tehtävät suoritettaviksi jollekin kyseisistä elimistä.
               
            9 artikla
      Toimitusjohtajan nimittäminen, erottaminen ja toimikauden jatkaminen
      1.   Hallintoneuvosto nimittää toimitusjohtajan komission avointa ja läpinäkyvää valintamenettelyä noudattaen laatiman ehdokasluettelon perusteella.
      2.   Toimitusjohtaja on henkilöstön jäsen, ja hänet otetaan palvelukseen S2R-yhteisyrityksen väliaikaisena toimihenkilönä unionin muuta henkilöstöä koskevien palvelussuhteen ehtojen 2 artiklan a alakohdan mukaisesti.
      3.   Toimitusjohtajan työsopimusta tehtäessä S2R-yhteisyritystä edustaa hallintoneuvoston puheenjohtaja.
      4.   Toimitusjohtajan toimikausi on viisi vuotta. Toimikauden päättyessä komissio laatii arvion, jossa otetaan huomioon toimitusjohtajan toiminnan arviointi sekä S2R-yhteisyrityksen tulevat tehtävät ja haasteet.
      5.   Hallintoneuvosto voi komission ehdotuksesta, jossa otetaan huomioon 4 kohdassa tarkoitettu arviointi, jatkaa toimitusjohtajan toimikautta kerran enintään viideksi vuodeksi.
      6.   Toimitusjohtaja, jonka toimikautta on jatkettu, ei voi osallistua jatketun toimikautensa lopussa toiseen kertaan saman toimen valintamenettelyyn.
      7.   Toimitusjohtaja voidaan erottaa toimestaan ainoastaan hallintoneuvoston päätöksellä, jonka se tekee komission ehdotuksen perusteella.
      10 artikla
      Toimitusjohtajan tehtävät
      1.   Toimitusjohtaja vastaa S2R-yhteisyrityksen päivittäisestä johtamisesta hallintoneuvoston päätösten mukaisesti.
      2.   Toimitusjohtaja on S2R-yhteisyrityksen laillinen edustaja. Toimitusjohtaja vastaa toiminnastaan hallintoneuvostolle ja suorittaa tehtävänsä täysin itsenäisesti hänelle annetun toimivallan puitteissa.
      3.   Toimitusjohtaja toteuttaa S2R-yhteisyrityksen talousarvion. Toimitusjohtaja toimittaa hallintoneuvostolle kaikki tiedot, joita se tarvitsee tehtäviensä suorittamiseksi.
      4.   Erityisesti toimitusjohtaja:
      
                  a)
               
               
                  valmistelee ja toimittaa hallintoneuvoston hyväksyttäväksi vuotuisen talousarvioesityksen, mukaan lukien vastaava henkilöstötaulukko, jossa vahvistetaan väliaikaisten toimien määrä tehtäväryhmittäin ja palkkaluokittain sekä sopimussuhteisten toimihenkilöiden ja kansallisten asiantuntijoiden määrä kokoaikaiseksi muutettuna;
               
            
                  b)
               
               
                  laatii ja toimittaa hallintoneuvoston hyväksyttäväksi yhteisyrityksen vuotuiset työsuunnitelmat ja vastaavat menoarviot;
               
            
                  c)
               
               
                  toimittaa hallintoneuvostolle hyväksyttäväksi vuotuisen tilinpäätöksen;
               
            
                  d)
               
               
                  valmistelee ja toimittaa hallintoneuvostolle hyväksyttäväksi 20 artiklan 2 kohdassa tarkoitetun vuotuisen toimintakertomuksen sekä muut hallintoneuvoston mahdollisesti pyytämät raportit;
               
            
                  e)
               
               
                  käsittelee yksittäisten innovaatio-ohjelmien puitteissa syntyneiden riitojen sovittelua toisessa asteessa;
               
            
                  f)
               
               
                  käsittelee useampia innovaatio-ohjelmia koskevien riitojen sovittelua ensimmäisessä asteessa;
               
            
                  g)
               
               
                  hallinnoi ehdotuspyyntöjä ja toimittaa hallintoneuvoston hyväksyttäväksi luettelon rahoitettaviksi valituista toimista;
               
            
                  h)
               
               
                  tekee yksittäisiä sopimuksia ja päätöksiä;
               
            
                  i)
               
               
                  tekee hankintasopimuksia;
               
            
                  j)
               
               
                  varmistaa, että noudatetaan yhteisyrityksen tekemissä sopimuksissa asetettuja yhteisyrityksen velvoitteita;
               
            
                  k)
               
               
                  varmistaa eri innovaatio-ohjelmien välisen koordinoinnin ja toteuttaa asianmukaisia toimia yhteydenpidon hallinnoimiseksi, hankkeiden välisen turhan päällekkäisyyden välttämiseksi ja innovaatio-ohjelmien välisten synergioiden tukemiseksi;
               
            
                  l)
               
               
                  ehdottaa hallintoneuvostolle innovaatio-ohjelmien teknistä sisältöä ja budjettimäärärahoja koskevia mukautuksia;
               
            
                  m)
               
               
                  varmistaa, että suunnitellut tavoitteet saavutetaan määräaikojen puitteissa, koordinoi ja seuraa innovaatio-ohjelmien toimia ja esittää tarvittaessa tavoitteita ja niiden aikataulua koskevia muutosehdotuksia;
               
            
                  n)
               
               
                  seuraa edistymistä innovaatio-ohjelmien tavoitteiden saavuttamisessa;
               
            
                  o)
               
               
                  laatii ja panee täytäntöön S2R-yhteisyrityksen viestintäpolitiikan;
               
            
                  p)
               
               
                  toimittaa hallintoneuvostolle organisaatiokaaviota koskevat ehdotukset;
               
            
                  q)
               
               
                  organisoi, johtaa ja valvoo S2R-yhteisyrityksen toimintaa ja henkilöstöä tämän asetuksen 6 artiklan 2 kohdassa säädetyn hallintoneuvoston siirtämän toimivallan rajoissa;
               
            
                  r)
               
               
                  varmistaa, että yhteisyrityksen toiminta toteutetaan täysin riippumattomasti ja ilman eturistiriitoja;
               
            
                  s)
               
               
                  laatii vaikuttavan ja tehokkaan sisäisen valvontajärjestelmän ja varmistaa sen toiminnan sekä raportoi sen mahdollisista merkittävistä muutoksista hallintoneuvostolle;
               
            
                  t)
               
               
                  varmistaa riskinarviointien tekemisen ja riskinhallinnan toteuttamisen;
               
            
                  u)
               
               
                  toteuttaa muita toimenpiteitä, jotka ovat tarpeen arvioitaessa S2R-yhteisyrityksen edistymistä sille asetettujen tavoitteiden saavuttamisessa;
               
            
                  v)
               
               
                  tiedottaa valtioiden edustajien ryhmälle, tieteelliselle komitealle ja Euroopan rautatievirastolle säännöllisesti kaikista niiden neuvoa-antavan aseman kannalta merkittävistä asioista. Yhteisyrityksen toimitusjohtaja osallistuu tältä osin Horisontti 2020 -ohjelman älykästä, ympäristöystävällistä ja yhdentynyttä liikennettä käsittelevän erityisohjelman komitean kokouksiin komitean pyynnöstä kerran vuodessa yhteisyrityksen toiminnan keston ajan Shift2Rail-aloitteen edistymisen hahmottamiseksi;
               
            
                  w)
               
               
                  suorittaa mahdolliset muut hallintoneuvoston toimitusjohtajalle antamat tai delegoimat tehtävät.
               
            5.   Toimitusjohtaja perustaa ohjelmatoimiston, joka suorittaa toimitusjohtajan vastuulla kaikki tästä asetuksesta johtuvat tukitoimet. Ohjelmatoimisto koostuu S2R-yhteisyrityksen henkilöstöstä, ja sen tehtävänä on erityisesti
      
                  a)
               
               
                  tarjota tukea tarvittavan kirjanpitojärjestelmän luomisessa ja hallinnoinnissa S2R-yhteisyrityksen varainhoitoa koskevien sääntöjen mukaisesti;
               
            
                  b)
               
               
                  hallinnoida vuotuiseen työsuunnitelmaan sisältyviä ehdotuspyyntöjä sekä sopimuksia ja päätöksiä ja niiden koordinointia;
               
            
                  c)
               
               
                  antaa S2R-yhteisyrityksen osakkaille ja muille elimille kaikki olennaiset tiedot ja tuki, jota ne tarvitsevat voidakseen huolehtia velvollisuuksistaan, sekä vastata niiden erityisiin pyyntöihin;
               
            
                  d)
               
               
                  toimia S2R-yhteisyrityksen elinten sihteeristönä ja avustaa hallintoneuvoston perustamia työryhmiä.
               
            11 artikla
      Innovaatio-ohjelmien ohjauskomiteat
      1.   Kutakin innovaatio-ohjelmaa varten perustetaan ohjauskomitea.
      2.   Jokaiseen ohjauskomiteaan kuuluu
      
                  a)
               
               
                  kunkin 1 artiklan 2 kohdassa, tai rautatieyritysten osalta 4 artiklan 5 kohdassa luetellut kriteerit täyttävän perustajaosakkaan ja assosioituneen osakkaan edustaja;
               
            
                  b)
               
               
                  kunkin innovaatio-ohjelmaan osallistuvan assosioituneen osakkaan edustaja;
               
            
                  c)
               
               
                  yksi tai useampi toimitusjohtajan nimittämä ohjelmatoimiston edustaja.
               
            3.   Kukin ohjauskomitea vahvistaa työjärjestyksensä, joka perustuu hallintoneuvoston hyväksymään yhteiseen malliin. Ohjauskomitea valitsee puheenjohtajan keskuudestaan. Komission ja Euroopan rautatieviraston edustajat voivat osallistua ohjauskomitean kokouksiin tarkkailijoina. Kokoukseen voidaan kutsua myös muita osakkaita, joilla on kyseisen innovaatio-ohjelman tuloksiin liittyviä etuja.
      4.   Jokaisen ohjauskomitean vastuualueeseen kuuluu muun muassa:
      
                  a)
               
               
                  ehdottaa hallintoneuvostolle suppea ehdokasluettelo, jossa on vähintään kaksi ehdokasta, joista innovaatio-ohjelman edustaja hallintoneuvostoon valitaan, ja tarvittaessa vahvistaa vuorottelujärjestys. Ehdokasluettelossa olisi mahdollisuuksien mukaan varmistettava pk-yritysten, tiedeyhteisön ja koko rautateiden arvoketjun toimijoiden mahdollisimman tasapainoinen edustus, mukaan lukien perinteisen rautatiesektorin ulkopuolelta;
               
            
                  b)
               
               
                  antaa asiaankuuluvaa teknistä tukea innovaatio-ohjelmalleen erityisesti ehdotuspyyntöjen laatimiseksi hallintoneuvoston hyväksyttäväksi;
               
            
                  c)
               
               
                  laatia innovaatio-ohjelman yksityiskohtaiset vuotuiset täytäntöönpanosuunnitelmat hallintoneuvoston 2 artiklan c alakohdan mukaisesti laatimien vuotuisten suunnitelmien pohjalta;
               
            
                  d)
               
               
                  raportoida toimitusjohtajalle tämän asetuksen 2 artiklan 2 kohdassa määriteltyjen keskeisten suorituskykyindikaattoreiden pohjalta.
               
            12 artikla
      Euroopan rautatievirasto
      Euroopan rautatievirasto osallistuu S2R-yleissuunnitelman määrittelyyn ja täytäntöönpanoon ja erityisesti neuvoa-antavana tehtävänään:
      
                  a)
               
               
                  esittää mahdollisia muutoksia S2R-yleissuunnitelmaan ja vuotuisiin työsuunnitelmiin, erityisesti yhtenäisen eurooppalaisen rautatiealueen toteuttamiseen liittyvien tutkimustarpeiden kattamiseksi;
               
            
                  b)
               
               
                  ehdottaa tämän asetuksen 2 artiklan 1 kohdan e alakohdassa tarkoitettuja sidosryhmiä kuultuaan suuntaviivoja teknisiksi standardeiksi tutkimus- ja kehittämistoimille tulosten yhteentoimivuuden ja turvallisuuden takaamiseksi;
               
            
                  c)
               
               
                  tarkastelee tulevaan järjestelmään liittyvää yhteistä kehittämistyötä ja osallistuu kohteena olevien järjestelmien määrittelyyn sääntelyllisissä vaatimuksissa;
               
            
                  d)
               
               
                  tarkastelee hankkeiden toimia ja tuloksia, jotta voidaan varmistaa niiden merkitys tämän asetuksen 2 artiklan 2 kohdassa määritettyjen tavoitteiden kannalta ja taata tutkimustulosten yhteentoimivuus ja turvallisuus.
               
            13 artikla
      Tieteellinen komitea
      1.   Tieteellinen komitea koostuu enintään 12 jäsenestä. Se valitsee puheenjohtajan jäsentensä keskuudesta.
      2.   Tieteellisen komitean jäsenet ovat maailmanlaajuisesti tunnettuja tiedemiehiä ja insinöörejä, jotka edustavat tasapainoisesti tiedeyhteisöjä, teollisuutta, pk-yrityksiä, valtiosta riippumattomia järjestöjä ja sääntelyelimiä. Kokonaisuutena tieteellisen komitean jäsenten osaamisen ja asiantuntemuksen on katettava koko tekninen toimiala, jotta se voi antaa S2R-yhteisyritykselle tieteelliseen tietoon pohjautuvia suosituksia.
      3.   Hallintoneuvosto vahvistaa erityiset arviointiperusteet ja menettelyn tieteellisen komitean kokoonpanon valintaa varten ja nimittää tieteellisen komitean jäsenet. Hallintoneuvoston on otettava huomioon valtioiden edustajien ryhmän, ERRACin ja Euroopan rautatieviraston mahdollisesti ehdottamat ehdokkaat.
      4.   Tieteellisen komitean tehtävänä on:
      
                  a)
               
               
                  antaa neuvoja vuotuisten työsuunnitelmien tieteellisistä ja teknologisista painotuksista;
               
            
                  b)
               
               
                  antaa neuvoja vuotuisessa toimintakertomuksessa kuvatuista tieteellisistä ja teknologisista saavutuksista;
               
            
                  c)
               
               
                  ehdottaa mahdollisia kohteita pidemmälle vietävälle huippututkimukselle;
               
            
                  d)
               
               
                  ehdottaa mahdollisia synergioita kansallisten ja kansainvälisten tutkimus- ja innovointitoimien kanssa rautatietekniikan alalla, erityisesti Euroopan rautatiealan tutkimusneuvoston (ERRAC) teknologiayhteisön kautta, sekä 2 artiklan k alakohdassa mainittujen muiden alojen toimien kanssa.
               
            5.   Tieteellinen komitea kokoontuu vähintään kaksi kertaa vuodessa. Puheenjohtaja kutsuu kokoukset koolle.
      6.   Tieteellinen komitea voi puheenjohtajan suostumuksella kutsua kokouksiinsa muita henkilöitä.
      7.   Tieteellinen komitea vahvistaa työjärjestyksensä.
      14 artikla
      Valtioiden edustajien ryhmä
      1.   Valtioiden edustajien ryhmässä on yksi edustaja kustakin jäsenvaltiosta ja kustakin Horisontti 2020 -puiteohjelmaan assosioituneesta maasta. Se valitsee puheenjohtajan ja varapuheenjohtajan keskuudestaan.
      2.   Valtioiden edustajien ryhmä kokoontuu vähintään kaksi kertaa vuodessa. Puheenjohtaja kutsuu kokoukset koolle. Toimitusjohtaja ja hallintoneuvoston puheenjohtaja tai heidän edustajansa osallistuvat näihin kokouksiin.
      3.   Euroopan parlamentin ja neuvoston direktiivin 2012/34/EU (1) 62 artiklalla perustetun yhtenäisen eurooppalaisen rautatiealueen komitean jäsenet tai heidän edustajansa sekä Euroopan parlamentin ja neuvoston direktiivin 2008/57/EY (2) 29 artiklalla perustetun rautateiden yhteentoimivuutta ja turvallisuutta käsittelevän komitean jäsenet voivat osallistua valtioiden edustajien ryhmän kokouksiin.
      4.   Valtioiden edustajien ryhmä osallistuu ja erityisesti tarkastelee seuraavia aiheita koskevia tietoja ja antaa lausuntoja niistä:
      
                  a)
               
               
                  strategisen suuntaamisen ja S2R-yleissuunnitelman päivittäminen ja edistyminen sen tavoitteiden saavuttamisessa;
               
            
                  b)
               
               
                  S2R-yhteisyrityksen vuotuiset työsuunnitelmat;
               
            
                  c)
               
               
                  kytkökset Horisontti 2020 -puiteohjelmaan ja muihin unionin ja jäsenvaltioiden rahoitusvälineisiin, mukaan lukien Verkkojen Eurooppa -väline ja ERI-rahastot;
               
            
                  d)
               
               
                  kytkökset unionin rautatiekuljetuslainsäädäntöön ja yhtenäisen eurooppalaisen rautatiealueen toteuttamista koskevaan tavoitteeseen;
               
            
                  e)
               
               
                  pk-yritysten ja asiaankuuluvien perinteisen rautatiesektorin ulkopuolisten toimijoiden osallistuminen.
               
            5.   Näiden lisäksi valtioiden edustajien ryhmä antaa S2R-yhteisyritykselle tietoja seuraavista asioista ja toimii niissä yhteisyrityksen yhteystahona:
      
                  a)
               
               
                  merkityksellisten kansallisten tai alueellisten tutkimus- ja innovointiohjelmien tilanne ja mahdollisten yhteistyöalojen kartoittaminen, muun muassa asiaankuuluvien teknologioiden käyttöönotossa, synergioiden mahdollistamiseksi ja päällekkäisyyksien välttämiseksi;
               
            
                  b)
               
               
                  tiedonvälitystapahtumien, teknisten workshop-tapaamisten ja viestinnän osalta kansallisella tai aluetasolla toteutetut erityistoimenpiteet.
               
            6.   Valtioiden edustajien ryhmä voi omasta aloitteestaan antaa hallintoneuvostolle suosituksia ja tehdä ehdotuksia teknisistä asioista sekä liikkeenjohdollisista ja rahoitukseen liittyvistä kysymyksistä sekä vuotuisista suunnitelmista, erityisesti jos tällaiset kysymykset vaikuttavat kansallisiin tai alueellisiin etuihin. Hallintoneuvosto ottaa nämä ehdotukset huomioon ja ilmoittaa viipymättä valtioiden edustajien ryhmälle tällaisten suositusten tai ehdotusten johdosta toteuttamansa toimet ja perustelut, jos niitä ei toteuteta.
      7.   Valtioiden edustajien ryhmä saa säännöllisesti tietoja muun muassa S2R-yhteisyrityksen rahoittamiin toimiin osallistumisesta, kunkin pyynnön ja hankkeen täytäntöönpanon tuloksista, synergioista muiden asiaankuuluvien unionin ohjelmien kanssa ja S2R-yhteisyrityksen talousarvion toteuttamisesta.
      8.   Valtioiden edustajien ryhmä vahvistaa työjärjestyksensä.
      15 artikla
      Työryhmät
      1.   Edellä 2 artiklassa säädettyjen tehtävien suorittamiseksi S2R-yhteisyrityksen hallintoneuvosto voi perustaa rajoitetun määrän työryhmiä hoitamaan hallintoneuvoston niille delegoimia tehtäviä. Näiden ryhmien jäsenet ovat ammattilaisia, ja niiden työskentely on avointa.
      2.   Työryhmiin osallistuvat asiantuntijat eivät kuulu S2R-yhteisyrityksen henkilöstöön.
      3.   Mahdollisimman laajan asiantuntemuksen varmistamiseksi S2R-yhteisyritys edistää ja helpottaa pk-yritysten, tutkimuslaitosten ja perinteisten rautatiesektorin ulkopuolisten toimijoiden osallistumista työryhmiin.
      4.   Työryhmissä puhetta johtaa S2R-yhteisyrityksen edustaja. Komissio ja Euroopan rautatievirasto tukevat näitä työryhmiä tarkkailijoina.
      16 artikla
      Rahoituslähteet
      1.   S2R-yhteisyrityksen rahoittavat yhteisesti unioni ja muut osakkaat kuin unioni ja niiden liitännäisosallistujat erinä maksettavina rahoitusosuuksina sekä luontoissuorituksilla, jotka vastaavat niille epäsuorien toimien toteuttamisesta aiheutuvia kuluja, joita S2R-yhteisyritys ei korvaa.
      2.   S2R-yhteisyrityksen hallintomenot ovat enintään 27 000 000 euroa, ja ne katetaan yhtä suurilla unionin ja S2R-yhteisyrityksen muiden osakkaiden kuin unionin — pois lukien tutkimuskeskukset ja korkeakoulut — vuosittaisilla rahoitusosuuksilla. Muiden osakkaiden kuin unionin osuudet määritetään suhteessa niiden talousarviositoumuksiin. Jos osa hallintomenoihin tarkoitetusta rahoituksesta jää käyttämättä, sillä voidaan kattaa S2R-yhteisyrityksen toimintamenoja.
      3.   S2R-yhteisyrityksen toimintamenot katetaan:
      
                  a)
               
               
                  unionin rahoitusosuudella;
               
            
                  b)
               
               
                  muiden osakkaiden kuin unionin ja niiden liitännäisosallistujien luontoissuorituksilla, jotka vastaavat niille epäsuorien toimien toteuttamisesta aiheutuvia kuluja, vähennettynä S2R-yhteisyrityksen osuudella ja mahdollisella muulla unionin osuudella näihin kuluihin.
               
            4.   S2R-yhteisyrityksen talousarvioon kirjattavat varat koostuvat seuraavista rahoitusosuuksista:
      
                  a)
               
               
                  hallintomenoihin osoitettavat osakkaiden rahoitusosuudet;
               
            
                  b)
               
               
                  toimintamenoihin osoitettava unionin rahoitusosuus;
               
            
                  c)
               
               
                  S2R-yhteisyrityksen tuottamat tulot;
               
            
                  d)
               
               
                  kaikki muut rahoitusosuudet, varat ja tulot.
               
            5.   S2R-yhteisyrityksen osakkaiden maksamien rahoitusosuuksien mahdollisesti tuottamia korkoja pidetään yhteisyrityksen tuloina.
      6.   Kaikki S2R-yhteisyrityksen varat käytetään tämän asetuksen 2 artiklassa määriteltyjen tavoitteiden saavuttamiseen.
      7.   S2R-yhteisyritys omistaa kaiken tuottamansa omaisuuden tai omaisuuden, joka sille siirretään tämän asetuksen 2 artiklassa esitettyjen tavoitteiden saavuttamiseksi.
      8.   Ellei 24 artiklan 4 kohdasta muuta johdu, menojen suorittamisen jälkeen yhteisyritykselle mahdollisesti jääviä tuloja ei makseta S2R-yhteisyrityksen osakkaille.
      17 artikla
      Unionin rahoitusosuuden jakaminen
      1.   Unionin rahoitusosuus tämän asetuksen 3 artiklan 1 kohdan a alakohdassa tarkoitettuihin S2R-yhteisyrityksen toimintamenoihin ja tämän asetuksen 3 artiklan 1 kohdan b alakohdassa tarkoitettu lisäosuus jaetaan seuraavasti:
      
                  a)
               
               
                  enintään 40 prosenttia muille perustajaosakkaille kuin unionille ja niiden liitännäisosallistujille;
               
            
                  b)
               
               
                  enintään 30 prosenttia assosioituneille osakkaille ja niiden liitännäisosallistujille;
               
            
                  c)
               
               
                  vähintään 30 prosenttia kilpailuun perustuvien ehdotuspyyntöjen ja tarjouspyyntöjen perusteella.
               
            2.   Edellä olevan 1 kohdan mukainen rahoitus jaetaan riippumattomien asiantuntijoiden ehdotuksia koskevien arviointien perusteella.
      3.   S2R-yhteisyrityksen rahoitussitoumukset eivät saa ylittää käytettävissä olevia tai osakkaiden talousarviositoumusten mukaisia taloudellisia resursseja.
      18 artikla
      Tilivuosi
      Tilivuosi alkaa 1 päivänä tammikuuta ja päättyy 31 päivänä joulukuuta.
      19 artikla
      Toiminnan ja rahoituksen suunnittelu
      1.   Toimitusjohtaja laatii ja toimittaa hallintoneuvoston hyväksyttäväksi esityksen vuotuiseksi työsuunnitelmaksi, jossa esitetään S2R-yleissuunnitelmaan perustuva yksityiskohtainen suunnitelma tutkimus- ja innovointitoimista ja hallinnollisista toimista sekä vastaavat menoarviot tulevaksi vuodeksi. Työsuunnitelmaesitys sisältää myös arvion 16 artiklan 3 kohdan b alakohdan mukaisesti tehtävien suoritusten arvioidun arvon.
      2.   Tiettyä vuotta koskeva vuotuinen työsuunnitelma hyväksytään edeltävän vuoden loppuun mennessä. Vuotuinen työsuunnitelma julkaistaan.
      3.   Toimitusjohtaja valmistelee seuraavan vuoden talousarvioesityksen ja toimittaa sen hallintoneuvostolle hyväksyttäväksi.
      4.   Hallintoneuvosto hyväksyy kunkin vuoden talousarvioesityksen edeltävän vuoden loppuun mennessä.
      5.   Vuotuista talousarviota mukautetaan unionin talousarviossa vahvistetun unionin rahoitusosuuden huomioon ottamiseksi.
      20 artikla
      Toimintaa ja rahoitusta koskeva raportointi
      1.   Toimitusjohtaja raportoi vuosittain hallintoneuvostolle tehtäviensä suorittamisesta S2R-yhteisyrityksen varainhoitoa koskevien sääntöjen mukaisesti.
      2.   Toimitusjohtaja toimittaa kunkin tilivuoden päättymistä seuraavien kahden kuukauden kuluessa hallintoneuvoston hyväksyttäväksi vuotuisen toimintakertomuksen S2R-yhteisyrityksen edistymisestä edeltävänä kalenterivuonna, etenkin suhteessa kyseisen vuoden vuotuiseen työsuunnitelmaan. Kertomuksessa on esitettävä tiedot muun muassa seuraavista asioista:
      
                  a)
               
               
                  toteutetut tutkimus- ja innovointitoimet ja muut toimet sekä vastaavat menot;
               
            
                  b)
               
               
                  ehdotuspyyntöissä ehdotetut toimet ja niiden jakautuminen osallistujatyypeittäin (mukaan lukien pk-yritykset) ja maittain;
               
            
                  c)
               
               
                  rahoitettavaksi valitut toimet ja niiden jakautuminen osallistujatyypeittäin (mukaan lukien pk-yritykset) ja maittain sekä S2R-yhteisyrityksen rahoitusosuus yksittäisille osallistujille ja toimille;
               
            
                  d)
               
               
                  edistyminen S2R-tavoitteiden (kuten ne on määritelty tämän asetuksen 2 artiklan 2 kohdassa) saavuttamisessa ja ehdotukset tarvittaviksi jatkotoimiksi näiden tavoitteiden saavuttamiseksi. Kun hallintoneuvosto on hyväksynyt vuotuisen toimintakertomuksen, se toimitetaan valtioiden edustajien ryhmälle ja julkistetaan.
               
            3.   S2R-yhteisyritys raportoi vuosittain komissiolle asetuksen (EU, Euratom) N:o 966/2012 60 artiklan 5 kohdan mukaisesti.
      4.   S2R-yhteisyrityksen tilinpitäjä toimittaa alustavan tilinpäätöksen komission tilinpitäjälle ja tilintarkastustuomioistuimelle viimeistään seuraavan tilivuoden maaliskuun 1 päivänä.
      S2R-yhteisyritys toimittaa viimeistään seuraavan tilivuoden maaliskuun 31 päivänä Euroopan parlamentille, neuvostolle ja tilintarkastustuomioistuimelle selvityksen talousarvio- ja varainhallinnosta.
      Saatuaan S2R-yhteisyrityksen alustavaa tilinpäätöstä koskevat huomautukset, jotka tilintarkastustuomioistuin on laatinut asetuksen (EU, Euratom) N:o 966/2012 148 artiklan mukaisesti, tilinpitäjä laatii S2R-yhteisyrityksen lopullisen tilinpäätöksen, ja toimitusjohtaja toimittaa sen hallintoneuvostolle lausuntoa varten.
      Hallintoneuvosto antaa lausunnon S2R-yhteisyrityksen lopullisesta tilinpäätöksestä.
      Toimitusjohtaja toimittaa lopullisen tilinpäätöksen ja hallintoneuvoston lausunnon Euroopan parlamentille, neuvostolle, komissiolle ja tilintarkastustuomioistuimelle viimeistään kunkin tilivuoden päättymistä seuraavan heinäkuun 1 päivänä.
      Lopullinen tilinpäätös julkaistaan Euroopan unionin virallisessa lehdessä seuraavan vuoden 15 päivään marraskuuta mennessä.
      Toimitusjohtaja toimittaa tilintarkastustuomioistuimelle vastauksen tämän vuosikertomuksessaan esittämiin huomautuksiin viimeistään 30 päivänä syyskuuta. Toimitusjohtaja toimittaa tämän vastauksen myös hallintoneuvostolle.
      Toimitusjohtaja antaa asetuksen (EU, Euratom) N:o 966/2012 165 artiklan 3 kohdan mukaisesti Euroopan parlamentille tämän pyynnöstä kaikki asianomaista tilivuotta koskevan vastuuvapausmenettelyn moitteetonta toteuttamista varten tarvittavat tiedot.
      5.   S2R-yhteisyrityksen tilit tarkastaa riippumaton tarkastuselin asetuksen (EU, Euratom) N:o 966/2012 60 artiklan 5 kohdan mukaisesti.
      21 artikla
      Sisäinen tarkastus
      Komission sisäisellä tarkastajalla on S2R-yhteisyritykseen nähden samat valtuudet kuin komissioon nähden.
      22 artikla
      Osakkaiden korvausvastuu ja vakuutukset
      1.   Osakkaiden korvausvastuu S2R-yhteisyrityksen veloista rajoittuu siihen osuuteen, jonka ne ovat jo maksaneet hallintomenoista.
      2.   S2R-yhteisyritys hankkii tarvittavan vakuutussuojan ja ylläpitää sitä.
      23 artikla
      Eturistiriidat
      1.   S2R-yhteisyrityksen ja sen elinten ja henkilöstön on toiminnassaan vältettävä kaikkia eturistiriitoja.
      2.   Hallintoneuvosto hyväksyy osakkaiden, elinten, henkilöstön ja tilapäisesti siirretyn henkilöstön eturistiriitojen ehkäisemistä ja ratkaisemista koskevat säännöt. Näissä säännöissä määrätään hallintoneuvostossa olevien osakkaiden edustajien eturistiriitojen välttämisestä.
      24 artikla
      Yhteisyrityksen purkaminen
      1.   S2R-yhteisyritys puretaan tämän asetuksen 1 artiklassa säädetyn toimintakauden päättyessä.
      2.   Purkamismenettely käynnistyy automaattisesti, jos komissio tai kaikki muut osakkaat kuin unioni eroavat S2R-yhteisyrityksestä.
      3.   Yhteisyrityksen purkamiseen liittyviä menettelyjä varten hallintoneuvosto nimittää yhden tai useamman selvittäjän, jotka toimivat hallintoneuvoston tekemien päätösten mukaisesti.
      4.   Yhteisyrityksen purkamisen yhteydessä sen varat käytetään kattamaan yhteisyrityksen vastuut sekä sen purkamisesta aiheutuvat menot. Mahdollinen ylijäämä jaetaan purkamisajankohtana osakkaina olevien kesken samassa suhteessa, kuin ne ovat osallistuneet S2R-yhteisyrityksen rahoittamiseen. Mahdollinen unionille jaettu ylijäämä palautetaan unionin talousarvioon.
      5.   Jos S2R-yhteisyrityksen tekemän sopimuksen tai päätöksen taikka hankintasopimuksen kesto on S2R-yhteisyrityksen toimintakautta pidempi, sen asianmukaiseksi hoitamiseksi laaditaan erillismenettely.
      
         (1)  Euroopan parlamentin ja neuvoston direktiivi 2012/34/EU, annettu 21 päivänä marraskuuta 2012, yhtenäisestä eurooppalaisesta rautatiealueesta (EUVL L 343, 14.12.2012, s. 32).
      
         (2)  Euroopan parlamentin ja neuvoston direktiivi 2008/57/EY, annettu 17 päivänä kesäkuuta 2008, rautatiejärjestelmän yhteentoimivuudesta yhteisössä (uudelleen laadittu toisinto) (EUVL L 191, 18.7.2008, s. 1).
   
   
      LIITE II
      S2R-YHTEISYRITYKSEN MUUT PERUSTAJAOSAKKAAT KUIN UNIONI
      
                  1.
               
               
                  ALSTOM TRANSPORT
               
            
                  2.
               
               
                  ANSALDO STS
               
            
                  3.
               
               
                  BOMBARDIER TRANSPORTATION
               
            
                  4.
               
               
                  CONSTRUCCIONES Y AUXILIAR DE FERROCARRILES
               
            
                  5.
               
               
                  NETWORK RAIL
               
            
                  6.
               
               
                  SIEMENS AKTIENGESELLSCHAFT
               
            
                  7.
               
               
                  THALES
               
            
                  8.
               
               
                  TRAFIKVERKET